Kutubxona - Tohir Malik. Qasos (hikoya) / Kiril\nSiz shu sahifadasiz: Tohir Malik. Qasos (hikoya) / Kiril\nАсар номи Қасос (ҳикоя)\nНомуссизлик гар илашса никоҳ ипига Аёл қалби\nшу қадар ҳам қонсирагайки, Тополмайсиз ер\nЛатифа буни эшитиб, қувониши лозим эди. Чунки, шу ҳол юз беришини истаб, Худога неча бор муножот этди. Аллоҳга илтижоларим етиб борармикин, ниятимга етмай ўлиб кетмасмикинман, деб қўрқиб юрган кезлари ҳам бўлди. Ниҳоят... оҳлари Яратганга етиб борибди. Шу ҳол юз берса армоним қолмайди, қувончларим дунёга сиғмай кетади, деб ўйларди.\n—Латиф, эшитяпсанми?-дугонаси гўшакнинг гаранг қулоғини очмоқчи бўлгандек, бир-икки қаттиқ пуфлади.\n—Eшитяпман,-деди Латифа синиқ овозда.\n—Eринг қўл-оёқсиз, шол бўлиб қолибди. Тили ҳам айланмасмиш. Хотини уйига олиб келмай, касалхонадан тўппа-тўғри қариялар уйига олиб бориб ташлабди. Вой тавба-я! Ўттиз беш ёшли йигитни ҳам қариялар уйига олаверишар эканда-а? Эшитяпсанми?\nЛатифа эшитар, аммо дугонасининг сўзларини дуруст англамас эди. Гўшакни аста жойига кўйди. Бармоқлари титраётганини ўзи сезмади - деразага орқа қилиб ўтирувчи Маъсума сезди. Тўғрида ўтирадиган, Латифага тез-тез ўғринча қараб қўядиган Содиқжон ҳам сезди. Латифа ҳайкал ҳолига кирган эди. Ўзига дам-бадам қараб қўяётган нигоҳларни сезмасди. Уни чуқур ўйга ботди, деб ҳам бўлмайди. У ҳеч нимани ўйламас, боши ғовлаб, бўшаб қолгандай эди. Содиқжон «Аҳволини сўраб, билсангиз-чи?» деган маънода Маъсумага кўз тикди. Маъсума бу қараш замирида қандай мақсад яширинганини сезса-да, сезмагандай ўтирди. У беғамлиги учун семирганми, ё семириб сўнг беғам бўлиб қолганми - буниси Яратганга маълум, ҳар ҳолда ҳеч бир ишда шошилмайди. Мана шу одати баъзан кулгига сабаб бўларди, баъзан эса ҳамхоналарининг юраклари тарс ёрилиб кетай дерди. Содиқжон ҳозир шу ҳолга тушди. Томоғини қириб, яна унга қараб қўйди. Маъсума қоғозларини титиб, нимадир қидирди. Шундан сўнггина Латифага қаради:\n—Латифа, олдинги ойнинг ҳисоботидан сизда қолмаганми? Қуриб кетгурни қаёққа қўйганимни билолмаяпман.\n—Бугун мудиримиз чап ёни билан турганми, эрталабдан бери менга минғирлайди. Ўтган ой ҳисоботини қайта кўриб чиқинг, дейди. Бир нушасини сизга бермабмидим?\nЛатифа энди унга ажабланиб қаради - эрталаб ҳам шуни сўровди. «Eси оғиб қолганми, нима бало?» деб ўйлади-да, қисқа қилиб: «йўқ», деди. Маъсума Содиқжонга қаради. Унинг беғам боқувчи кўзларидан: «Фаросатингиз борми, чиқиб турсангиз-чи», деган маънони уққан Содиқжон қўлига илинган бир варақ қоғозни олиб, ўрнидан турди. У чиқиб кетиши билан Маъсума Латифани саволга тутди:\n—Тинчликми, Латифа, ёмон гап эшитмадингизми, ишқилиб?\nЛатифа унга ялт этиб қаради. «Қандай сезди, бу беғам? Бирдан ўзгариб кетдимми?»\n—Тинчлик... дугонам сал ҳовлиқмароқ... Бир танишим касал экан... шунга...\n—Ҳа-а... Энди иссиқ жон, бир касал бўлади, бир тузалади. Чойнакни қўйиб юборинг, чой ичадиган вақт бўлди.\nEлектр улагич китоб жавонининг панасида, Латифанинг шундайгина ён томонида эди. Шу сабабли хонада чойхоначилик вазифасини ҳаммавақт беминнат бажарса-да, бу сафар малол келди. Чойнакни токка улаб, ўрнидан турди-ю, даҳлизга чиқди. Маъсума унинг изидан маънодорқарабқолди.\nСодиқжон билан Латифа тенгдош, институтда бирга ўқишган. Талабалик йилларидаёқ бир-бирларига майллари бўлган, лекин тақдир йўриғи дегандек, турмуш йўллари айри-айри тушди. Улар бир-бирларини ёқтирар эдилар. Аммо бу ёқтириш ота-она истагига қарши исён кўтара олувчи қудратга, аниқроқ айтилса - муҳаббат даржасига етмаган эди. Олдинма-кейин бўлиб ўтган тўйларидан сўнг, айниқса, оилаларида нохушликлар юзага келган дамларда бир-бирларини қўмсардилар. Бироқ, бу қўмсаш капалак умри мисол узоққа етмас эди. Ҳар иккови бир-бирига бўлган муносабатни кўп ўйлашарди: «Уни ёқтирганим ҳолда нима учун ҳамма нарсадан шартта воз кечиб, У билан бирга бўла қолмайман?» деган унча мураккаб бўлмаган саволга қарийб ўн йилдан бери жавоб топиша олмас эдилар. Ёшлик ҳислари аста сўниб, турмуш номли дарахтнинг аччиқ меваларидан тўйиб-тўйиб егач, бу савол чигали ечила бошланади. Ораларидаги туйғу тўшакка етакловчи муҳаббат эмас, балки турмушнинг тиканли йўлларида мадад бергувчи меҳр эканини англаб етадилар. Унга қадар эса бу туйғу нима эканини билмай қийналадилар, атрофдагилар эса уларнинг муносабатларини бошқача талқин қилаверадилар. Тўғри, Латифа эри билан ажралишгач, Содиқжон уни бир-икки марта кинога таклиф қилди. Латифа ўн уч ёшли қизалоқ эмаски, бу таклифларнинг маъносини англаб етмаса. Аввал гапни ҳазилга бурди. Таклиф такрорланавергач:\n—Сиз мени эрсираган шалоқ хотин деб ўйлаяпсизми?-деб дангал айтди.\nСодиқжон бу жавобни эшитиб, довдиради. Тўғри кўнгилда эканини айтиб, ўзини окламоқчи бўлди. Шуниси ортиқча эди. Чунки жувоннинг жавоби таклифга яраша бўлган эди. Содиқжон шундан сўнг ўзини тийди. Лекин: «Рўпарангга қара, бу маҳлиқонинг эри йўқ, ўзи ёшгина бўлса, эрсиз қийналади. Сенга ўша гапини бир айтди-қўйди-да. Унга қараб-қараб, кўзингни узма. Кўзларинг билан уни ўзингга ром қилиб ол!» деб васвасага солувчи шайтонни ҳайдаб юбора олмас эди. Баъзан эса ўйга толарди: «Шунча пайтдан бери эрсиз юриб кўникдими ё битта-яримта билан пинҳона дон олишиб юрганмикин?» Шу фикр уйғонган дамдаёқ томоғига ғазаб ўти бостириб келади. Хаёлидаги ўша мавҳум хушторни бўғиб ўлдиргиси келади. Ўзича «Ким бўлиши мумкин у мараз?» деб, танишларини бир-бир кўз олдига келтиради. Латифа жилмайиб гаплашиб турган эркакларни шубҳа остига олаверади. Хуллас, Латифа эридан ажралишганидан кейин неча йил ўтган бўлса, шунча йил Содиқжон шу ҳолда куяди. Ҳозир даҳлизга чиқиб турганида ҳам хаёли шу томонга бир оғди. Латифага гапиролмай қолгани ҳам шундан. Латифа унинг нима учун чиқиб турганини билса ҳам, ўзини билмаганга олди:\n—Чой қўйдим,-деди ҳотиржам овозда.\n—Ёмон хабар эшитдингизми?-деди Содиқжон, унинг кўзига тик қараб.\n«Yomon xabarmidi?-deb oʻziga oʻzi savol berdi Latifa.-Chindan ham nima bu - yomon gapmi yo xushxabarmi? Nima uchun oʻzgarib ketdim. O'zgarganimni bular ham sezishibdi...»\n—Нимага ёмон хабар? Шунчаки бир гап,-деди Латифа осойишта оҳангга кўчиб.\n—Бирдан ғалати... бўлиб қолдингиз?\n—Бошим оғрияпти. Магнит бўрони куни эмасми бугун? Мен кета қолай, чойга ўзингиз қарарсиз.\nЛатифа хаёлини чалғитиш учун бир оз пиёда юрмоқчи бўлди. Харид қилиш нияти бўлмаса-да, йўлида учраган дўконларга ҳам кириб чиқди. Ёнма-ён юрган эр-хотинни кўрди дегунча, кўз олдида эри гавдаланиб, юраги сиқилаверди. Бундай нохуш ҳолатдан чиқишнинг бирдан бир чораси - уйга бориш эди.\nҚўшни иморатларга нисбатан кўркамроқ қилиб солинган, болалиги ўтган, бахт илинжида «ёр-ёр» билан тарк этиб, сўнг икки ўғил билан қайтиб келган уй бу онда кўзига шумшук бўлиб кўринди. Акаси куёвининг харом-харишдан қайтмас одам эканини билиб, уни шарманда ҳолида ўз кўзи билан кўргач, Латифани ўша куниёқ кўчириб келган эди. Ўғлининг каттаси эндигина атак-чечак қилаётган эди. Кичиги туғилиб, туғруқхонадан уйга кетиш учун ижозат теккан кун эди. Куёв бўлмиш Толиб уларни анча куттирди. Келавермагач, акаси, янгаси Латифани уйга бошлаб боришди. Боришди-ю... Толибнинг маишати устидан чиқишди. Латифа остона ҳатлаб ичкари кирмади. Ажрашаётган пайтда суд уч хонали уйнинг икки хонасини унга хатлаб берганда ҳам ҳаққидан воз кечди. Аниқроғи, акаси олдирмади. «Наҳс босган уй ўзига буюрсин», деди. Ана ўшандан бери Латифа шу уйда. Ўғиллари тоғасини «опоқдада» дейишади. Латифанинг бахтига «адам қанилар?» деб сўрашмайди. Отадан олиши керак бўлган меҳрни тоғадан олгани сабабли сўрамасалар керак. Баъзан Латифа «нега сўрашмайди?» деб аччиқланади. Ҳозир бўлмаса ҳам кейинроқ бориб сўрашларини билади. Орадан йиллар ўтиб, сўрашганида нима деб жавоб беради? «Отанг хотинбоз эди, шалоқ эди, шунинг учун ажрашиб кетганмиз» дейдими?.. Латифа келажакда содир бўлажак мана шу манзарадан қўрқади. Ота-онанинг қилмишига фарзанд бир кунмас-бир кун ҳукм чиқаради. Қандай бўлади бу ҳукм? Ким айбдор деб топилади? Эр-хотин ажралишиб кетаверишади. Униси бошқага уйланади, буниси бошқаси билан турмуш қуради. Бола эса ўзича улғаяверади. Бола улғайиб ким бўлиб етишганидан қатъи назар, ҳукмни ўқийди. Худо ўз жазосини ана шу фарзанд ҳукмига жо қилади. Латифа шу жазодан қўрқади.\nҚўрқишига эса сабаб бор. Уларнинг идорасида Зеби кампир деган фаррош бўларди. Четдан қараган киши супургини кўтаролмай йиқилиб тушса керак, деб ўйларди. Зеби кампир қорни очлиги учун эмас, уйдан нарироқ - одамлар орасида юриш учун ҳам ишларди. Бошқа фаррошлар ишларини барвақт бажариб кетишарди. Зеби кампир эса кечгача идорада бўларди. Бир куни Зеби кампир Латифага хасрат дастурхонини очган эди. Унинг биринчи эри мамлакатда қулоқларга қарши кураш бошланганида бола-чақам сарсон бўлмасин менга қўшилиб, деган мақсадда хотинига талоқ хати берган эди. Зеби икки ўғли билан қолган эди ўшанда. Эри дом-дараксиз кетди. Ўлдими ё бошқа оила қурдими, ҳеч ким билмайди. Бу орада очарчилик бошланди. Зеби икки гўдагини боқолмас эди. Очликдан ўлиб қолишмасин, деб уларни етимхонага берди.Сўнг инсофли бир одам билан турмуш қургач, ўғилларини етимхонадан қайтариб олди. Иккинчи эри болаларига ўгайлик қилмади. То урушга кетгунига қадар уларга ола қарамади. Тақдир экан. У ҳам урушда изсиз кетди. Зеби бошқа турмуш қурмади. Аммо «сен бизни етимхонага топширгансан», деган лаънат тамғаси бир умр кўкрагига урилди. Бу тамға шу кунгача кетмайди. Ўғиллари набира кўришган бўлишса-да, онанинг ўша қилмишини кечиришмайди. Зеби кампирнинг набиралари ҳам унга нисбатан бемеҳр бўлиб улғайишди.\nКампир шундан куяр эди. У хасрат қиларди, аммо ўғилларини айбламасди. Ҳамма айбни ўзига оларди. «Ўшанда аҳмоклик қилганман. Болаларимнинг ризқини Худонинг ўзи берарди!»-деб ўзига лаънат ўқийди. Зеби кампир тамом кучдан қолгач, идора аҳли бамаслаҳат ҳолда уни қариялар уйига олиб боришди. Кампирнинг ўғиллари бу тадбирга монелик қилмадилар. Ўтган йили Зеби кампирнинг қазоси етганида уни идора аҳли дафн этди. Ўғилларига хабар беришни лозим топишмади.\nЛатифа Зеби кампирни кўп эслайди. Эслаганда юраги ғалати бўлиб кетади. Дугонаси: «Шундай юраверасанми, ўғилларингни аканг боқмаса, болалар уйига бергину бошқа эрга тег!» деганида танасидан жони чиқиб кетай деди. Бир неча кун давомида юрса ҳам, турса ҳам Зеби кампирнинг мунгли нигоҳи уни таъқиб қилди. Ростдан ҳам болаларини етимхонага топширгандай, ўғиллари чирқиллаб йиғлаётгандай туюлаверди. Тушларига Зеби кампир кириб: «Мен нима учун сенга ўз дардимни айтган эдим? Менинг тақдиримдан ибрат олмадингми?»-деб саволга тутаверади.\nОстона ҳатлаб ичкари кириши билан сал енгилроқ тортгандай бўлди. Кийимини алмаштирмаган ҳолда тахмон пойига тўшалган кўрпачага ёнбошлади. «Менга нима бўлди ўзи?-деб ўйлади у.-Унга ачиндимми? У ким менга? Шилтаси чиқиб юра-юра шу тақдирни топибди. Баттар бўлмайдими? Нега ғалати бўлиб кетдим?..»\nИккинчи ўғлига бошқоронғи бўлиб юрган кезлари эри билан ғижиллашиб, «уйимга кетаман», деб пўписа қилганида Толиб: «кетсанг кетавер», деб осонгина жавоб берганди. Латифа тўнғичини олиб, уйига келди. Эрини икки кун кутди. Аразлаб келганини акасидан яширди. «Куёвингиз сафардалар», деб алдади. Учинчи куни уйига борса, Толиб биттаси билан ҳиринглашиб ўтирибди. «Ўзинг кетдинг, нима, мен пенсионер чолманми индамай ўтираверадиган», деб айбни Латифанинг ўзига ағдариб қўя қолди.\nАна ўшанда дилида бир алам вулқони портлаган эди. Ана ўшанда илк марта Яратганга ялинган эди: «E Худойим, харомдан қайтмаган бу балойингнинг қўл-оёкларини шол қилиб қўйгин. Ана ўшанда мен бир эркакни бошлаб келайинда, унинг шундайгина кўз ўнгида гуноҳларга ботайин. Бу гуноҳим учун кейин қандай жазо берсанг ҳам розиман!» деб эди. Алам устида хаёлига келган бу нидони эслаганида баъзан ўзидан ўзи уялади, баъзан эса нафратланади. «У паст кетса, мен ҳам паст кетайинми?» деб ўйлайди. Лекин бу қасос нидосидан бутунлай воз кечкисиҳам келмайди.\n—Латифагинам, сенга нима бўлди?\nОвозни эшитиши билан юраги қинидан чиқиб кетай деди. Кўзларини шарт очиб, деразага тақаб қўйилган каравотга қаради. Онаси то жони узилгунига қадар ўша ерда ётарди. Бу каравот ҳозир Латифанинг ётар жойи. Онаси уни эркалаганида «Латифагинам» дерди. Латифа ота уйига қайтиб келганидан бери онаси билан тез-тез гаплашади. Хаёлан бўладиган бу суҳбатлар баъзан тонготаргача давом этади. Бу суҳбат мазмуни фақат ўзига-ю, Яратганга аён. Баъзан тўнғич ўғли уйғониб қолганида ўзи ерда ўтириб, бошини каравотдаги ёстиққа қўйиб олган онасига ажабланиб қараб туради. Бир-икки марта чўчибгина «ойижон», деб чақирганида Латифа индамагач, «шунақа ўтириб ухлашни яхши кўрадилар», деган тўхтамга келиб, эътибор бермай кўйган.\nЛатифа беихтиёр равишда каравот сари сурилиб келди. Бошини ёстиққа астагина қўйди худди онасининг юзларига юзини қўйгандай бўлди. Дераза дарчасидан уфурган ел сочларига урилди - худди онаси сочларини силагандай бўлди.\n—Нима бўлганини ўзим ҳам билмайман. Анавини... қарғаган эдим... қарғишим урибди - шол бўлибқолибди.\n—Юрагингдаги гапни айтмаяпсан?\n—Юрагимдагини... Мен қасам ичганман, биласиз. Энди қасос олишим керак.\n—»Ал қасосул минал Ҳақ!» Қасос –Ҳақдандир. Худо уриб қўйибди-ку? Шунинг ўзи кифоя унга.\n—Йўқ, етмайди, ойижон. Ҳозир унинг жисми оғриқда. Руҳи-чи? Қилган ишларидан пушаймон еяптими? Емайди. Тавба қилишга унинг фаҳми етмайди. Фаҳми етганида болалари туғилган уйга ифлосларни бошлаб келмас эди. Мен унинг руҳига ханжар санчишим керак. Ойижон, қийналиб кетдим. Агар шундай қилмасам, ё жинни бўламан ё юрагим ёрилиб ўламан.\n—Содиқжон билан бирга бораман. У мени яхши кўради. Нима десам шуни қилади.\n—Содиқжоннинг оиласини бузмоқчимисан? Ўзингнинг етимларинг камми? Йўқ, болам, мени тинч ётсин, десанг...\n—Оиласини бузмайман. Фақат бир марта. Кейин ишдан бўшаб кетаман. У билан умуман кўришмай қўяман. Содиқжон билан бирга бўлганимни у кўрсин. Аламдан ёнсин, куйсин. Кўриб туриб ўлиб қолса ҳам майли. Ойижон, буни фақат уч киши билади: мен, Содиқжон ва у...\n—Худо ялинишимни бажарди, мен учун уни шу ҳолга солди, энди бу ишимни ҳам кечиради.\n—Кечирмайди, болам, кечирмайди.\n—Жон ойи, йўлимни тўсманг. Ҳаётимда бир мартагина ўзим учун қасос олай. Кейин одамга ўхшаб яшай...\nОнаси жавоб бермади. Оғир хўрсинди. Латифанинг назарида тепасида қора булут тўпланаётгандай туюлди. Булут уни аста бағрига ола бошлади...\n«Ҳозироқ Содиқжонга телефон қиламан. Қариялар уйига бориб турсин. Кейин бирга кирамиз унинг олдига...» деб ўйлади.\n...булут уни гирдобига чирмайверди, чирмайверди...\nАгар ҳозир телефон қилмаса, аҳдидан қайтиб қолиши мумкин эди. Иши ўнгидан келди -телефонни Содиқжоннинг ўз кўтарди. «Ҳозирнинг ўзида қариялар уйига кела оласизми?»деб сўради. Содиқжон «хўп», деди, «нимага?» деб ланжлик қилмади. Унинг шу одати яхши. Латифа нима деса кўнади.\nЛатифа енгсиз ҳарир кўйлагини кийди. Лабларини бўяди. Кўзларига сурма тортди. Кам ишлатадиган ўткир ҳидли атирни сепди. Ўзини оёғи енгил аёл кепатасига келтиришга ҳаракат қилди. Тошойнага қараб, ўзидан ўзи нафратланди. Сўнг: «Шундай бўлгани яхши. У ҳам мени кўриб нафратлансин, ёнсин, куйсин!» деб ўзига ўзи тасалли берди.\n—Мендан ҳеч нарса сўраманг. Ёрдам беринг менга. Кейин сўз беринг, йўқ, қасам ичинг: бугунги ишни дарров унутасиз. Худди туш кўргандай бўласиз.\n—Озгина бўлса ҳам тушунтиринг.\n—Тушунтира олмайман. Мен нима десам шуни қиласиз. Биз... эр-хотин бўлишимиз керак... Фақат бир одам гувоҳ бўлади бунга.\n—Тушунмасангиз ҳам сабабини сўраманг. Яна сўрайдагин бўлсангиз... кета қолинг...\nСодиқжон «иложим қанча» дегандай елка қисди. Латифа уни қўлтиғидан олиб, қариялар уйига бошлади. Толибни дарров топишди: бир кишилик хонада экан - айни муддао! Бош томони кўтариб қўйилган каравотда Толиб шифтга тикилиб ётибди. Эшикнинг ғижирлашини эшитдими ё Латифадан таралаётган атир ҳиди димоғига урилдими, бошини буриб қарашга ҳаракатқилди.\nЛатифа Содиқжоннинг қўлидан ушлаб, унинг рўпарасига ўтди. Уларни кўргач, Толибнинг кўзлари пирпиради. Сўнг мижжаларидан ёш сизиб чиқди. Нимадир демоқчи бўлди - тили айланмади. Унга Латифанинг раҳми келди. Қасос олишдан воз кечиб, чиқиб кетмоқчи ҳам бўлди. Аммо қандайдир куч уни ушлаб қолди. Толибга тикилиб туриб, бошини Содиқжоннинг елкасига кўйди. Кейин уни иягидан оҳистагина ўпди-да, «Мени қучоқланг», деб шивирлади. Содиқжон уни қучишга кўпдан бери орзуманд бўлса-да, бу амрни бажаришга дарров журъат эта олмади. Буни сезган Латифа: «Ишни бузиб кўймаса эди», деган ўйда унинг пинжига кириб, лабига лаб қўйди. Толиб ўкириққа ўхшаш бир овоз чиқарди. Латифа сумкасидан рўмолчасини чиқариб, Содиқжоннинг лаббўёқдан қизарган лабини артди...\n...Толиб худди бўғизланаётган буқадек ўкира бошлади...\n...мана шу ўкириқ Латифани чирмаб турган қора булутни ҳайдади.\n«Ухладимми? Туш кўрдимми?» деб ажабланди Латифа. Сўнг ўрнидан туриб, беихтиёр телефон ёнига келди. Бармоқлар таниш рақамларни терди. Гўшакдан Маъсуманинг «алё» деган беғам овози келди. Латифа гўшакни жойига кўйиб, уф тортди.\nКечки овқат пайтида акаси унга савол назари билан қараб-қараб қўйди. Болалар телевизор кўргани меҳмонхонага кириб кетишгач: «Сенга нима бўлди?» деб сўради. Латифа яшириб ўтирмади: Толибга нима бўлганини айтди.\n—Баттар бўлсин,-деди акаси.-Қариялар уйидан ҳам чиқариб ташлаш керак. Ахлатхоналарда ётиб, итдек хароб бўлиб, ўлиб кетишлари керак бунақалар...\n—Вой, қўйинг адаси,-деди янга.-Бировга бунақа ўлим тиламанг. У ҳам Худонинг бир бечора бандаси...\n—Сен гапирма! Бунақа бандага минг лаънат бўлсин!-Акаси шундай деди-да, аччиқланиб, ўрнидан туриб кетди. Латифа ҳам ўрнидан туриб, уйига чиқди. Дам ўтмай изидан акаси кирди. Янгаси қисқа муддатли одоб дарсини ўтганми, ҳар ҳолда акасининг шашти бир мунча паст эди.\n—Изтироб чекаётганингга қараганда, уни бориб кўрмоқчига ўхшайсан. Ўзингни тут. Сенга маслаҳатим - борма. Энди нима кўргилиги бўлса кўраверади. Нимани эккан бўлса, ўшани ўриб олаверсин...\n—Латифа, мен кетяпман, гапингиз йўқми?\n—Кеннайи... бориб келмасам бўлмайди. Ҳар ҳолда... шу болаларнинг отаси...\n—Майли, боринг, кейин армон бўлиб қолмасин.\n—Бирга борайлик...-деди Латифа ялинган оҳангда.\n—Унинг ҳеч кими йўқ, дейишган эди-ку?-деди бошлиқ, тажанглик билан.\n—Ҳа, шунақароқ,-деди янга.\n—»Шунақароқ» деганингиз нимаси?\n—Шунақароқ деганимки... қариндошлари билан борди-келдини узиб юборган.\n—Сиз кимисиз унда?\n—Бу синглим унинг биринчи хотини бўладилар.\nБошлиқ «ҳм» деб Латифага қовоқ уйиб қаради.\n—Ташлашга ташлаб кетиб, энди эсларига келдими?\nБу гап Латифанинг бошига гурзи бўлиб урилиб, кўз олди қоронғилашиб кетди. Яхшиямки янгаси билан бирга келгани, бўлмаса, ҳоли нима кечарди - номаълум.\n—Бу нима деганингиз, сал ўйлаброқ гапиринг гапингизни. Ким кимни ташлаганини аввал билинг. Одамгарчиликнинг кўчасидан ўтганмисиз ўзингиз?\n—Бўпти, бораверинглар. Ўн еттинчи хонада у. Олиб кетмоқчи бўлсангиз яна ўзимга учрашарсиз.\n—Раҳмат, хайр, сизга учрашадиган бошқа ишимиз йўқ.\n—Сиз бирпас қолинг, гапим бор, - деди бошлиқ уни тўхтатиб. Латифа нари кетгач, ўрнидан турди-да, янгага яқинлашиб паст овозда деди:-Олиб кетганингиз яхши. Врач узоқ яшамайди. деяпти.\nЛатифа «бошлиқ нима деди?» деб сўрамади.\nСўнг... қора кийди.\n"http://www.kutubxona.com/wiki/index.php?title=Tohir_Malik._Qasos_(hikoya)_/_Kiril&oldid=13954" dan olindi


Буюк даштнинг буюк шоири | Interpress.uz\nБош саҳифаЯнгиликларЖаҳонБуюк даштнинг буюк шоири\nБуюк даштнинг буюк шоири\n11:55 | 11-08-2020\nБу йил тарихий воқеаларга бой. Буюк даштнинг буюк арбоби, Шарқ юлдузи, буюк олим Ал-Фаробийнинг 1150 йиллиги, шоир, буюк мутафаккир Абай Қўнанбаевнинг 175 йиллиги, мустақил Қозоғистонни 30 йил бошқарган мамлакатнинг биринчи президенти, Элбоши таваллудинининг 80 йиллиги нишонланмоқда. Яна бир муҳим саналардан бири – буюк миллат, Буюк Олтин Ўрдага асос солинганига 750 йил тўлди.\nБиринчи президент Нурсултон Назарбоев томонидан илгари сурилган «Абадий мамлакат» ғояси – буюк ўтмишдошларнинг мақсадига эришишдаги ягона йўлдир. Биз яхши биламиз, Юсуп Баласоғуннинг «Қутадғу билик», ал-Фаробийнинг «Фозил одамлар шаҳри», Абайнинг «Комил инсон» асарлари миллий етакчиси ташаббусининг асоси бўлиб хизмат қилди.\nҚозоғистон Республикаси президенти Қ.Ж.Тоқаевнинг 2020 йил 9 январда чоп этилган “Абай ва Қозоғистон XXI асрда” номли мақоласи “Абадий мамлакат” ғоясининг давоми ҳисобланади.\nДавлат раҳбари инсоният тарихидаги буюк мутафаккир – Абайга бағишланган ўзининг мақоласида мутафаккирнинг фан ва таълимга эътиборли бўлиш, тилни ҳурмат қилиш, интеллектуал, зиёли миллатни, мустақил, суверен мамлакатни барпо этиш борасидаги чақириқларига эътиборни қратди. У халққа ўсиш ва гуллаб-яшнаш учун давлатчилигимизни мустаҳкамлаш зарурлигини, бу одамларни яратувчанликка жалб этишда алмаштириб бўлмас куч эканлигини тушунтирди. Бу мақоласида у дунёга қозоқ халқининг Абай орқали кечган маънавий ва маънавий жараёнларини кўрсатиш, шунингдек, глобализация даврида “комил инсон” доктринасини англатиш зарурлигини таъкидлади. Абай – қозоқ халқининг маданий ва маънавий раҳманамоси. Миллат бренди.\nШундай қилиб, Абай йили, буюк олимни олқишлаш йили Давлат раҳбарининг бевосита кўмаги ва алоҳида қизиқиши билан бошланди.\nАбай – қозоқ халқининг миллий фахри. Фақат Абай асарларида қозоқ даштининг табиатини, қозоқ ҳаётининг реаллигини, ҳиссиёти, қозоқ халқининг орзу ва армонларини кўриш ва ҳис қилиш мумкин. Абай – буюк шоир, Абай – доно файласуф. Шоир ижодини ўқир эканмиз, унинг инсон қалби эҳтиёжларини тушунган қобилиятли инсон бўлганлигини кўришимиз мумкин. У халқларнинг биқиниб олиш даври ўтиб бўлганини, чинакам мамлакатга айланиш калити ривожланган қўшни мамлакатлар билан ҳамкорлик ҳисобланишини қайд этди.\nУ мамлакатни бирлашишга ва бу йўналишда ҳамкорлик қилишга чақирди. Вақт талабини олдиндан кўра билиш Абай донолигининг аломатидир.\nБуюк шоир Абай Қўнанбой ўғлининг 175 йиллиги шарафига мамлакат тақвимида янги байрам – “Абай куни” пайдо бўлди. Мазкур байрам ҳукумат томонидан расман жорий этилди.\nБуюк қозоқ шоирининг 175 йиллиги арафасида Абайнинг “Сўз” асари ўзбек тилига таржима қилинди ва Ўзбекистонда китоб ҳолида чоп этилди. Олдин Мухтор Авезовнинг шоирга бағишланган “Абай йўли” роман-эпопеяси ўзбек тилида чоп этилган.\nЁзувчи, таржимон, профессор Қозоқбой Йўлдошев, Ўзбекистон Журналистика ва оммавий коммуникациялар универститети профессори Турсунали Ахмедов шоирнинг “Сўз” асарини ўзбек тилига ўгиришди. Шоирнинг ибратли ва маърифатли ишлари тажрибали таржимонларнинг маҳорати туфайли ўзбек китобхонларининг эътиборини тортди. Бу ҳайрли ишлар Халқаро турк академияси президенти Дархон Қидирали кўмаги ва элчихона ходимларининг қизғин фаолияти натижасида амалга оширилмоқда.


Коронавирусга қатъиятлилик ва тартиб интизом билан қарши турамиз!\n17\tМарт 2020\n“Ҳозирда юртимизда коронавирус инфекциясининг (COVID-19) тарқалиши юртимиз аҳолисини ҳам маълум маънода хавотирга солмоқда. Кейинги кунларда коронавирус тарқалишига оид кўплаб мақола ва эшиттиришлар оммавий ахборот воситаларида эълон қилина бошлади. Ўзбекистон давлат консерваториясида ҳам керакли ва лозим бўлган барча чоралар кўрилди.\nҲурматли Ўзбекистон давлат консерваторияси жамоаси ва талаба-ёшлари, сизлардан илтимос, аввало ваҳимага тушманг, дунёдаги айрим мамлакатларда кузатилганидек – озиқ-овқат дўконлари, дорихоналарга ўзимизни уришдан тийишимиз керак. Бундай вазиятда кўча-кўйда, бозор-ўчарда тарқалаётган турли асоссиз маълумотларга ишониб қолманг.\nКонсерваториянинг расмий сайти ва ижтимоий тармоқларда эълон қилиб борилаётган хабарларни кузатиб боришингизни ҳамда бериб борилаётган тавсияларга амал қилишингизни сўраймиз.\nЭълон қилинган карантин билан боғлиқ айрим чекловларни тўғри тушуниш ҳамда уларни бузмаслик барчамизнинг олдимиздаги энг асосий вазифа, деб ҳисоблайлик. Ваҳоланки, бундай касалликларга қарши туришда қатъиятлилик ва тартиб-интизом жуда катта самара бериши шубҳасиз.\nКўп синовларни бошидан ўтказган, уларни ҳамиша мардона енгган доно халқимиз ушбу шароитда ҳам энг тўғри йўлдан боришига ишонамиз...\nректори в.в.б., профессор А.Мансуров\nБугунги хостлар .... 1236\nБарча хостлар ..... 1477022


15:05 / 01.04.2020 2960 pdf Ўқиш режими + -\n«Набий соллаллоҳу алайҳи васаллам: «Менга мендан олдин ҳеч кимга берилмаган беш нарса берилди: менга бир ойлик масофадаги кучли қўрқинч ила нусрат берилди; менга ер масжид ва покловчи нарса қилинди. Бас, менинг умматимдан кимга намоз ўқиш етса, ўқисин. Менга ўлжалар ҳалол қилинди, мендан олдин ҳеч кимга ҳалол қилинмаган эди; менга шафоат берилди; Набий ўз қавмига хос қилиб юборилар эди, мен барча одамларга умумий қилиб юборилдим», дедилар».\nБу ҳадиснинг охирида Пайғамбаримиз соллаллоҳу алайҳи васаллам:\n«Набий ўз қавмига хос қилиб юборилар эди, мен барча одамларга умумий қилиб юборилдим», демоқдалар. Демак, Аллоҳ таоло барча бандаларига битта пайғамбар – Муҳаммад соллаллоҳу алайҳи васаллам бўлишларини ирода қилган. Ҳамма шу зотнинг шариатларида бўлиши керак. Бошқа дин эса қабул қилинмайди.\nБу ҳадиси шарифда Пайғамбаримиз соллаллоҳу алайҳи васаллам бошқа пайғамбарлардан фарқли ўлароқ, ўзларига Аллоҳ таоло томонидан берилган беш ортиқ хусусият ҳақида сўз юритмоқдалар:\n1. «Менга бир ойлик масофадаги кучли қўрқинч ила нусрат берилди».\nЯъни «Аллоҳ менга бир ойлик масофада узоқда турган душманимнинг қалбига кучли қўрқинч солиш билан нусрат берди» демоқдалар. Бу Аллоҳ таоло томонидан Пайғамбаримиз соллаллоҳу алайҳи васалламга берилган катта неъмат эди. Ўша вақтдаги юриш тезлиги билан ўлчанганда, бир ой йўл босгунчалик масофада турган душман қалбига ҳам Пайғамбаримиз соллаллоҳу алайҳи васалламдан қаттиқ қўрқув тушар эди. Бу нарса жуда маълум ва машҳур. Ушбу ҳақиқатни душманларнинг ўзлари ҳам тан олиб, тасдиқлаганлар. Агар Аллоҳ таолонинг бу ёрдами бўлмаганида, яхши қуролланмаган, оз сонли қўшиннинг ўша вақтнинг энг кучли қўшинлари устидан ғолиб келиши мумкин эмас эди.\n2. «Менга ер масжид ва покловчи нарса қилинди».\nАллоҳ таоло бутун ер юзини Муҳаммад соллаллоҳу алайҳи васаллам учун, у зотнинг умматлари учун масжид қилиб қўйган. Ернинг қайси бир нуқтасида бўлсалар, намозни ўқийверадилар, намозлари қабул бўлади. Бошқа дин ва умматларга бу улуғ неъмат берилмаган. Улар махсус ибодатхона ва жойлардагина ибодат қилсалар, қабул бўлади, бўлмаса, йўқ.\nАллоҳнинг Пайғамбаримиз соллаллоҳу алайҳи васалламга ва мусулмонларга берган улуғ неъматларидан бири ерни покловчи нарса қилиб қўйганидир. Асл покловчи нарса сувдир. Сув бўлмай қолса, тупроқ ҳам покловчи бўлаверади. Мусулмон киши тупроқ билан покланиши, таяммум ила таҳорат қилиши мумкин. Бу ҳам улкан неъмат. Сув бўлмаганида ёки сув ишлатишнинг имкони йўқ бўлганда, тупроқ ишлатилаверади. Бу нарса ҳам бошқа дин ва умматларга берилмаган. Аллоҳ таоло нима учун Муҳаммад соллаллоҳу алайҳи васалламга ерни масжид ва покловчи нарса қилиб берди? Албатта, таяммум ила таҳорат қилиб намоз ўқиш учун. Шунинг учун ҳам Пайғамбаримиз соллаллоҳу алайҳи васаллам ўз сўзларининг давомида: «Бас, менинг умматимдан кимга намоз ўқиш етса, ўқисин», демоқдалар.\nБу эса намознинг нақадар аҳамиятли эканлигини, уни тарк қилишга ҳеч қандай узр йўқлигини кўрсатади. Ер таяммумдан бошқа ҳолатларда ҳам покловчи бўлиб хизмат қилади. Оёқ кийимларини ва баъзи ювиш қийин бўлган нарсаларни поклаш ҳам ерга ишқаш билан бўлади.\n3. «Менга ўлжалар ҳалол қилинди. Мендан олдин ҳеч кимга ҳалол қилинмаган эди».\nМуҳаммад соллаллоҳу алайҳи васалламдан олдинги пайғамбарларга душман билан бўлган урушда қўлга тушган ўлжаларни олиш, улардан фойдаланиш ҳалол қилинмаган эди. Улар ўлжаларга эга бўла олмас, улардан фойдаланмас эдилар. Баъзилари ўлжаларни бир ерга тўплаб, ўт қўйиб кетар эдилар. Кейинчалик баъзи пайғамбарларнинг умматлари ўз динлари, пайғамбарлари таълимотига хилоф равишда ўлжаларни олган бўлишлари мумкин.\nАллоҳ таоло бу масалада ҳам Ўзининг Пайғамбари Муҳаммад соллаллоҳу алайҳи васалламга лутфи карам кўрсатди. Ислом душманларига қарши олиб борилган шаръий урушларда тушган ўлжаларни ҳалол қилди. Бунинг ҳукми Қуръони Каримнинг «Анфол» (Ўлжалар) сурасида баён қилинган. Тушган ўлжаларнинг бешдан бири Аллоҳ ва Унинг Расули учун ажратилади. Қолгани эса ҳақдорларга махсус тартиб асосида тақсимлаб берилади.\n4. «Менга шафоат берилди».\nБошқаларга, жумладан, бошқа Пайғамбарларга чегараланган шафоат ҳаққи берилган. Аммо Пайғамбаримиз соллаллоҳу алайҳи васалламга улкан шафоат ҳаққи марҳамат этилган. Бу қиёмат кунининг энг буюк мартабаларидандир. Бу У зотнинг умматлари учун ҳам улкан саодатдир.\n5. «Набий ўз қавмига хос қилиб юборилар эди, мен барча одамларга умумий қилиб юборилдим».\nМуҳаммад соллаллоҳу алайҳи васалламгача бўлган барча пайғамбарлар Аллоҳ томонидан ўз қавмлари учун хос қилиб юборилар эди. Уларнинг даъвати бошқа қавмларга қаратилмаган эди. Ҳозирги кунимизда самовий динлардан иккитаси қолган. Яҳудий дини ушбу ҳақиқатни ўзида сақлаб қолган. Бу динга фақат яҳудий бўлиб туғилганларгина кира олади. Бошқаларнинг бу динга киришлари мумкин эмас.\nМасиҳий дини ҳам аслида Бани Исроилга аталган. Аммо улар Масийҳ алайҳиссаломга қаршилик қилганлари, у зот алайҳиссаломни ўлдирдик деб даъво қилганларидан кейин бу динга бошқалар ҳам кирган. Ана ўша бошқалар ўзларича Масийҳнинг таълимотлари ҳаммага қаратилган, деган даъво билан чиққанлар. Ислом дини охирги дин бўлганлиги, Муҳаммад соллаллоҳу алайҳи васаллам охирги пайғамбар бўлганликлари учун Ислом бутун олам аҳлига дин, Муҳаммад алайҳиссалом ҳамма халқларга пайғамбар қилинганлар. Энг мукаммал дин сифатида Исломга амал қилиш Аллоҳ таолонинг ер юзи аҳлига бўлган илоҳий амридир. Шу амрга биноан, Муҳаммад соллаллоҳу алайҳи васаллам ер юзидаги барча одамлар учун Аллоҳнинг Расулидирлар. Бу гапни Муҳаммад соллаллоҳу алайҳи васаллам ёки мусулмонлар ўйлаб чиқаргани йўқ. Бу Аллоҳ таолонинг амридир.\n1. Муҳаммад соллаллоҳу алайҳи васалламнинг, Исломнинг ва мусулмон умматининг афзаллиги.\n2. Пайғамбаримиз соллаллоҳу алайҳи васалламга душман қалбига қўрқинч солиш ила нусрат берилганининг ҳақлиги.\n3. Бутун ер юзи мусулмонлар учун масжид эканлиги.\n4. Ер покловчи нарса эканлиги.\n5. Намознинг аҳамияти катта эканлиги.\n6. Мусулмонлар учун ўлжанинг ҳалол қилинганлиги.\n7. Пайғамбаримиз соллаллоҳу алайҳи васалламнинг шафоатлари ҳақлиги.\n8. Муҳаммад соллаллоҳу алайҳи васалламнинг барча одамларга Пайғамбар эканлари.\nТожидин 19:17 / 02.04.2020\nБУ ХАДИСДА МЕН ОЛИНГАН УЛЖАЛАР ХАЛОЛ БУЛГАНЛИГИНИ БИЛДИМ, БОШКА ПАЙГАМБАРЛАРГА БУ ХАЛОЛ БУЛМАГАНЛИГИНИ БУ БИЛАН ТАРИХ ХАКИДА ТАССАВУРГА ЭГА БУЛДИМ. РАХМАТ\nМухаммад Амин. 18:58 / 02.04.2020\nЯхши булибди хадисга шарх берилиб. Хадисдаги барча келтирилганлар инсон учун улуг неъматдир бундан тугри фойдаланишлигимиз керак\n08:10 / 01.04.2020 870\n18:04 / 01.04.2020 1259\n4105 15:49 / 23.03.2017\nтўртинчи мақолаАнас розияллоҳу анҳудан ривоят қилинади.Расулуллоҳ соллаллоҳу алайҳи васаллам.Албатта, Аллоҳ азза ва жалла раҳмга бачадонга бир фариштани вакил давоми...\n2238 13:00 / 17.06.2020\n3894 11:29 / 17.10.2018


Қандли диабетни қадимда қандай даволашган? — manzur.uz\nҚандли диабетни қадимда қандай даволашган?\nҚандли диебет ошқозон ости безидан ишлаб чиқарилувчи инсулин гормонининг тўлиқ ёки қисман етишмовчилиги натижасида қондаги глюкоза миқдорининг давомли ортиб бориши (гипергликемия) билан кечувчи сурункали эндокринологик хасталикдир.\nmanzur.uz / 01.02.2020 283\nБунинг оқибатида организмдаги моддалар алмашинув жараёнлари (углевод, ёғ, оқсил, минерал ва сув-туз алмашинуви)нинг бузилиши ва қайтмас органик патологиялар келиб чиқади.\nҚадимда қандли диабет касаллиги танада суюқлик ушлаб қолиш хусусиятининг йўқолиши билан кечадиган патологик ҳолат сифатида кўрилган. Бунга сабаб пешоб орқали кўп суюқлик йўқотиш (полиурия) ва қондириб бўлмайдиган ташналик (полидипсия)дир.\nМаълумки, диабет жуда қадимги касаллик. Эрамизнинг 30-йилларида император Тиберия даврида яшаб ижод қилган Авел Корнелий Цельс ёзиб қолдирган тиббий рисолада пешобнинг кўп ишлаб чиқарилиши билан кечадиган касаллик ҳақида ёзилган. Бунинг сабабини у меъда-ичак тизимида овқатнинг нотўғри ҳазм бўлишида деб билади. Тан олиш керак, бу ҳақиқатга яқин.\nТиббиёт тарихи илдизлари қадимги тамаддунларга бориб тақалади. Қандли диабет касаллиги тарихини ўрганишни қадимги Миср давридан бошлаш керак бўлади. Сабаби Мисрда яратилган эрамиздан аввалги 1500 йилда ёзилган тиббий — «Эберс папируси»да биринчи бор диабет тилга олинади. У XIX асрда Фиван қабристонлари (ўликлар шаҳри)да топилган бўлиб, анъанага биноан таржима қилиб, таърифлаб берган олим номига аталган. Демак, мисрлик табиблар уч ярим минг йил аввал диабет белгиларини бошқа касалликлардан ажрата олишган.\nҚдимги Мисрда ўликларга сиғиниш учун мурдаларни чиримайдиган қилиб мўмиёлаш талаб қилинган, бу эса олимларга одамларнинг ички аъзоларини ўрганиш ва тушуниш учун яхши ёрдам берган. Кандли диабет билан беморлар Антик даврда ҳам, Ўрта асрларда ҳам касалланишган. Лекин энг аҳамиятлиси, ўша давр табиблари касаллик ҳақида аниқ тасаввурга эга бўлганлар. Минг йилликлар давомида шифокорлар ушбу касаллик белгиларини билишган ва бемор ҳаётини узайтира олишган.\nШирин пешоб касаллиги\nДиабетнинг биринчи клиник тавсифини Рим олими Аретеус берган. У яшаб ўтган даврда ҳам табиблар диабетни мадорнинг қуриши, иштаҳанинг пасайиб кетиши, оғиз қуриб, қондириб бўлмас чанқоқлик, тез ва кўп миқдорда пешоб ажралиши, унинг ширинроқ таъмга эга бўлиши ва беморнинг кучли озиб кетиши каби белгиларидан ажратиб олишган.\nАретеус биринчи бор тиббиётга «диабет» терминини олиб кирди. Биринчи тур қандли диабет билан оғирган беморлар тезда озиб, кўп суюқлик ичиб, кетма-кет пешоб ажратадилар. Бу худди суюқлик тана орқали шиддатли оқим билан оқиб кетаётгандек бўлади. Шу сабабли Аретеус касалликка «diabainо»- грекчадан «ичидан ўтаман» деб ном берган.\nҚандли диабетнинг келиб чиқишига инсулин етишмовчилиги сабаб бўлишини кейинчалик бир неча олимлар ўз кашфиётларида очиб беришди. Жумладан: 1889 йили Жозеф фон Меринг ва Оскар Минковский меъда ости бези олиб ташланган итларда қандли диабет касаллиги белгилари пайдо бўлишини аниқладилар. 1910 йилда Эдвард Альберт Шарпей Шефер меъда ости безида жойлашган Лангерганс оролчалари ажратиб чиқарадиган кимёвий модда етишмовчилиги диабетни келтириб чиқаради деган тахминга борди. Бу моддани у инсулин, лотинча «insula» — орол деб номлади.\nИнсулин қачон кашф этилган?\nМеъда ости безининг эндокрин фаолияти ва инсулиннинг диабет ривожланишидаги ролини 1921 йилда Фредерик Бантинг ва Чарльз Герберт исботлади. Улар меъда ости бези олиб ташланиши натижасида диабет хасталиги ривожланган итларга соғлом итлар меъда ости бези — Лангерганс оролчалари экстрактини юбориш орқали касаллик белгиларини йўқотиш мумкинлигини кўрсатдилар. Бантинг ва Бест қорамол меъда ости безидан ажратиб олиб, тозаланган инсулинни биринчи бор 1922 йил беморларда синашди. Бу кашфиётлари учун олимлар 1923 йилда тиббиёт йўналишида Нобель мукофотига сазовор бўлишди. Шундан сўнг қандли диабетни инсулин билан даволаш жадал ривожланиб борди.\nИнсулинни кашф қилган олимлар Бест Чарльз Герберт ва Фредерик Бантинг\nҚондаги инсулин миқдорини аниқлаш усуллари ишлаб чиқилгандан сўнг шу нарса маълум бўлдики, қандли диабет билан оғриган бир қатор беморларда қондаги инсулин миқдори камайиши эмас, балки ошиши кузатилган. 1936 йилда жаноб Гарольд Персиваль Химсворт томонидан чоп этилган мақолада биринчи бор 1- ва 2- тур диабет алоҳида касаллик деб эътироф этилди. Бу диабет тўғрисидаги фаразларни яна ўзгартириб, бутунлай инсулин етишмовчилиги билан кечадиган 1-тур ва нисбатан инсулин етишмовчилиги билан кечадиган 2-тур диабет касаллиги борлигини кўрсатди. Баъзи одамларда — асосан ёшларда, бу белгилар тез, ҳатто бехосдан пайдо бўлиб, касаллик кучли намоён бўлган. Улар гўёки тузалмас дардга маҳкум этилган бўлган. Ҳозирги замон тушунчаларига кўра бу беморлар биринчи тур (1-тур) қандли диабет билан оғриган бўлиб, улар сурункали ҳолатнинг оғирлашишидан эмас, балки диабетик комага тушиб, нобуд бўлганлар.\nБошқа турдаги (2-тур) беморлар балоғат ёши, ҳатто, кексайган даврига яқин оғриганлар. Ўтмишдаги табиблар уларни оч қолдириш, жисмоний тарбия ва шифобахш ўсимликлардан тайёрланган доривор воситалар билан даволаганлар.\nГликометр ёрдамида қондаги глюкоза миқдорини текшириш\nИнсон яралибдики касалланган, даволанган\nИнсон пайдо бўлибдики касалланган, даво излаган ва даволанган. Замонавий тиббиётда даво воситаларини танлашда касалликнинг оғир-енгил кечиши, асоратлари бор-йўқлиги ҳисобга олинади. Чунончи, беморда ирсият сабабли ёшлик пайтида инсулин етишмаганида унинг ўрнини босиш мақсадида инсулин юборилади. Кексаларда ва кўпроқ тўла кишиларда инсулин нисбатан етишмаганда шифокор тавсиясига кўра парҳезга амал қилиш зарур. Шунингдек қондаги қанд миқдорини камайтирувчи воситалардан фойдаланилади.\nКасаллик енгил кечганда кўпинча парҳез буюрилади.\nУглеводлар кам истеъмол қилинади, улар ўрнига гўшт, картошка, қора нон ва бошқа маҳсулотларни истеъмол қилса бўлади.\nЁғли овқатлар миқдори камайтирилади.\nКасаллик зўрайиб кетганда сариёғ ва бошқа ёғ маҳсулотлари тавсия этилмайди.\nОвқат калориясининг деярли 20 фоизи оқсиллардан иборат бўлиши керак. Хаста киши истеъмол қиладиган озиқ-овқат маҳсулотлари витаминлар, айниқса, С ва В гуруҳ витаминларига бой бўлиши лозим.\nБемор овқатни бўлиб-бўлиб ейиши керак.\nИнсулин билан даволанишга ўтган беморлар учун таъсири 6-8 соатдан 30-36 соатгача узайтирилган инсулинлар ишлаб чиқарилади.\nШифокорнинг қатъий назоратига амал қилган беморлар кун тартиби ва парҳезга доир тавсияларга аниқ риоя қилиши керак.\nЛаборатория текширувларга ўз вақтида бориб туриш зарур.\n14-ноябрь – диабетга қарши кураш куни\n2006 йилдан бошлаб 14 ноябрь БМТ томонидан «Халқаро диабетга қарши кураш куни» сифатида нишонланмоқда (Фредерик Грант Бантинг ушбу санада туғилган). Бу ойликни ўтказишдан мақсад — инсонларга қандли диабет ҳақида, унинг хавфли омиллари, эрта ташхис қўйиш ва асоратларининг олдини олиш ҳақида кўпроқ маълумот беришдир. Ойлик давомида аҳоли ўртасида қандли диабет касаллиги тўғрисида тушунтириш ишлари олиб борилади, жойларда тиббий кўриклар ўтказилади. Истироҳат боғлари ва аҳоли гавжум масканларда сайёр лабораториялар фаолияти йўлга қўйилиб, ортиқча вазн ва қондаги қанд миқдори аниқланади.\nСодиқжон Юсупов, олий тоифали давлат суд-тиббий эксперти\nKalit so`zlar: маслаҳат, парҳез, қандли диабет\nИнфекционист Тоҳирбек Долимов: «Афсуски, юртдошларимиз вируснинг хавфлилигини уни юқтиргандан кейин билиб қолишмоқда»\nmanzur.uz / 01.08.2020 6\nХонадонингиздаги энг кўп микроб йиғувчи жиҳозларни биласизми?\nmanzur.uz / 25.07.2020 12\nCOVID -19 дан ҳимоя қилиш учун тақиладиган ниқоб хавфлими?\nmanzur.uz / 25.07.2020 9\nКоронавирусга тахмин бўлганда дастлабки кундан вирусга қарши воситаларни қабул қилиш тўғрими?\nmanzur.uz / 25.07.2020 11\nҒузорда коронавирусдан вафот этган беморнинг мурдаси 15 соат шифохонадан олиб кетилмади (видео)\nmanzur.uz / 02.07.2020 22\nШарқшунослик институтида “Тандем” дарслари ташкил этилди\nmanzur.uz / 16.05.2020 44\nmanzur.uz / 30.03.2020 152\nmanzur.uz / 16.02.2020 269\nmanzur.uz / 01.02.2020 113\nmanzur.uz / 24.10.2019 387


Мард ўғлонларни Ватан унутмайди – Сурхон тонги\nБош саҳифа / Жамият / Мард ўғлонларни Ватан унутмайди\nДекабр 19, 2018\tЖамият Изоҳ қолдириш 943 Кўрилди\nПрезидентимизнинг жорий йил 13 декабрдаги фармойишига кўра, Ўзбекистон Республикаси Қуролли Кучлари ташкил этилганининг 27 йиллиги ҳамда Ватан ҳимоячилари куни муносабати билан 2018 йил 15 декабрдан 2019 йил 15 январга қадар мамлакатимизда ватанпарварлик ойлиги эълон қилинди.\nМазкур ойликни Ўзбекис- тон Республикаси Миллий гвардияси Сурхондарё вилоят бўлими “Мард ўғлонлар номи барҳаёт” номли китоб тақдимоти билан бошлади.\nМазкур тўпламда мустақиллик йиллари Ватанимиз тинчлиги, юртимиз осойишталиги ва кўп миллатли хал- қимизнинг обод, фаровон турмуши учун жонини фидо қилган 200 дан ортиқ мард, ботир ўғлонлар ҳаёти, хизмат вазифасини адо этиш чоғида кўрсатган жасоратлари ўз ифодасини топган.\nКитобда Термиз шаҳрида улғайгач Миллий гвардия сафларида хизмат қилиб, ўз ҳаётини Ватан ҳимояси ва юрт осойишталигига бағишлаган оддий аскар Фарҳод Абдуллаев ҳамда сержант Ғуломжон Ҳусановларнинг ибратли ҳаёт йўли, сафдошлари ва яқин дўстларининг хотиралари, хизмат давридаги жасоратлари кенг ёритилган.\nОддий аскар Ф. Абдуллаев таълим олган Термиз шаҳридаги 12-, Ғ. Ҳусанов ўқиган 13-умумтаълим мактабларида ташкил этилган тадбирларда ҳарбий хизматчилар, ўқитувчи ва ўқувчилар, жамоатчилик вакиллари, ўз қасамёдига содиқ қолган ҳарбий хизматчиларнинг ота-оналари, қавму-қариндошлари иштирок этди.\nТадбирда Ф. Абдуллаев ва Ғ. Ҳусановлар ҳақида илиқ фикрлар айтилиб, уларнинг порлоқ хотираси ёдга олинди. Мард, ботир ўғлонларнинг жасоратга йўғрилган ҳаёт йўллари ҳамиша навқирон авлод учун намуна бўлиши алоҳида таъкидланди.\nТермиз шаҳридаги “Гулираъно” маҳалласида вояга етган оддий аскар Ф. Абдуллаев агар ҳаёт бўлганида бу йил 40 ёшга тўлар эди. У 22 ёшида Сариосиё ва Узун туманларининг тоғли ҳудудларида бўлиб ўтган жанговар ҳаракатларда сарҳадларимизга яширинча суқилиб кирган бир гуруҳ жангариларга қарши курашда мард- ларча ҳалок бўлди.\nФарҳод Абдуллаев 1985-1995 йилларда Термиз шаҳридаги 12-умумтаълим мактабида аъло баҳоларга ўқиди. Мактабни тамомлагач, бир олам орзулар билан ҳужжатларини университетга топширди. Бироқ ўқишга киролмади. Шундан сўнг, таълим муассасаси қошидаги бизнес мактабда ўқишни давом эттирди. 1996-1998 йилларда муддатли ҳарбий хизмат бурчини ўтади. 2000 йил Термиз шаҳридаги ҳарбий қисмлардан бирида шартнома асосида хизматни давом эттира бошлади. Шу йили Сарисиё ва Узун туманларининг тоғли ҳудудларида бир гуруҳ террорчиларга қарши олиб борилган жанговар ҳаракатларда сўнгги нафасигача жангарилар билан курашиб, қаҳрамонлик кўрсатди.\n— Ватанга муҳаббат, юрт- га ва қасамёдига садоқат Фарҳодни жасоратга ундади, — дейди сафдош дўсти, сержант О. Холмуродов. — Қуролланган жангарилар тўдаси билан юзма-юз курашиб, уларга қақшатқич зарба берди. Бир неча террористни ер билан яксон қилди. Махсус жанговар вазифасини сидқи-дилдан адо этиб, ўзининг Она Ватанга садоқатини намоён этди. У қалби кенг, мард, қўрқмас йигит эди. Унинг хотираси қалбимизда абадий яшайди.\nЖангарилар билан тўқнашувда кўрсатган фидойилик ва мардлиги учун оддий аскар Фарҳод Абдуллаев вафотидан сўнг давлатимизнинг юксак мукофоти — “Жасорат” медали билан тақдирланди. У таълим-тарбия олган мактабда порлоқ хотирасига бағишлаб, қаҳрамон аскар бурчаги ташкил этилди. “Ўзбекистон Қуролли Кучларига 10 йил”, “Ўзбекистон Қуролли Кучларига 15 йил”, “Ўзбекистон Қуролли Кучларига 20 йил”, “Ўзбекистон Мустақиллигига 25 йил”, “Ўзбекистон Конституциясига 25 йил” эсдалик нишонларига сазовор бўлди.\nСержант Ғуломжон Ҳусанов эса Термиз шаҳридаги “Каттабоғ” маҳалласида камолга етди. Шаҳардаги 13-умумтаълим мактабини битиргач, Термиз политехникумига ўқишга кирди. Техникумни битириш арафасида муддатли ҳарбий хизматга чақирилди. Йигитлик бурчини шараф билан ўтаб қайтгач, техникумни тугатиб, бино ва иншоотларни қуриш ҳамда улардан фойдаланиш йўналиши бўйича малакали мутахассис дипломига эга бўлди.\nЁшликдан ҳарбий соҳага меҳр ўйғонган Ғуломжон 1998 йил Ички ишлар вазирлигига қарашли ички қўшинларнинг мамлакатимиз пойтахтидаги махсус батальонида хизмат қилди. Ўзининг ҳарбий-жанговар тайёргарлиги, жисмонан чаққонлиги билан сафдошларига ўрнак бўлди. Аъло баҳоларга ўқиб, сержант унвонини олди. Бўлинма командирининг ўринбосари вазифасида хизмат қилди. Тошкент шаҳрида 1999 йил 16 февралда бир гуруҳ ёвуз кучлар томонидан уюштирилган портлашларни бартараф этишда иштирок этди. Ангрен шаҳри яқинидаги Янгиобод қишлоғида террорчиларга қарши курашда ҳам қатнашди. Муддатли ҳарбий хизматни ўтаб бўлгач, Термиз шаҳридаги ҳарбий қисмда шартнома асосида хизмат бурчини давом эттирди. Гуруҳ командирининг ўринбосари бўлиб хизмат қилган Ғуломжон ўзининг интизоми, жисмонан ва жанговар тайёргарлиги, хушмуомалалиги билан хизматдошлари ҳамда командирлар ҳурмат-эътиборига тушди. Афсуски, сержант Ғуломжон ҳам 2000 йил Сариосиё ва Узун туманларининг тоғли ҳудудларида бўлиб ўтган жанговар ҳаракатларда биринчилардан бўлиб, террористлар билан юзма-юз келди. Террористларни бирин-кетин йўқ қила бошлади. Елкасига ўқ теккач ҳам ётиб қолмади. Душманни яксон қилишда давом этди. Жанг ниҳоясида ҳалок бўлган сафдошини пастга олиб тушишга кўмаклашди, шундан сўнг жон берди.\nСержант Ғуломжон Ҳусанов ҳам вафотидан сўнг “Жасорат” медали билан мукофотланди. “Ўзбекистон Қуролли Кучларига 10 йил”, “Ўзбекистон Қуролли Кучларига 15 йил”, “Ўзбекистон Қуролли Кучларига 20 йил”, “Ўзбекистон Мустақиллигига 25 йил”, “Ўзбекистон Конс титуциясига 25 йил” эсдалик нишонлари билан тақдирланди.\nВатан ҳеч қачон жасур, фидойи ўғлонларини унутмайди.\nТадбирда Ватаннинг мард, ботир йигитларини тарбиялаб камолга етказган ота-онаси ва улар таълим олган мактабларига янги чоп этилган “Мард ўғлонлар номи барҳаёт” китоби совға қилинди.\nОлдинги Экспортга йўл\nКейинги Маданий дам – меҳнатга ҳамдам


Москвада икки кекса аёлни ўлдирган қирғизистонлик узоқ йилга қамалди\n18:32 / 06.12.2016\nСуд 2015 йил Москвада ёлғиз яшовчи икки нафар аёлнинг жонига қасд қилган 33 яшар Фарҳод Ҳабибилаевга ҳукм ўқиди. У қурбонларининг уйига тиббий жиҳоз олиб келувчи курьер қиёфасида кирган. Бу ҳақда 6 декабрь куни Россия тергов қўмитаси пойтахт бошқармаси бошлиғининг ўринбосари Юлия Иванова маълум қилди.\nФ. Ҳабибилаев 24 йил муддатга озодликдан маҳрум этилган. У дастлабки 10 йилни қамоқхонада, қолган жазо муддатини эса қаттиқ тартибли колонияда ўтказади.\n«Ҳибибуллаев 2015 йилнинг 25 май куни Москва шаҳрида ёлғиз яшовчи 76 яшар аёлга ҳужум қилади. Уни бўғиб ўлдиргач, хонадондан 20 минг рубль олиб чиқиб кетади. Кейинроқ, 2015 йилнинг 24 июнь куни Москва шаҳрида ёлғиз яшовчи 88 яшар аёлнинг бошига ўтмас буюм билан камида етти марта уради, сўнгра уни бўғиб ўлдиради», — деди Иванова.\nИккинчи қурбонининг жонига қасд этган жиноятчи хонадонни тинтиб чиқиб, у ердан 70 минг рубль ҳамда жабрдийданинг укасидан ёдгор қолган “Собиқ иттифоқ қаҳрамони” орденини олиб чиқиб кетади.\nСуриштирув натижалари шуни кўрсатди-ки, Қирғизистондан Москвага келган 33 яшар Фарҳод Ҳабибуллаев ҳақиқатан ҳам тиббиёт фирмаларидан бирида ноқонуний равишда курьер бўлиб ишлаган. Унинг қурбонлари ана шу фирма мижозлари бўлишган.\nМосква Қирғизистон қотиллик


“Густав” довули Кубага яқинлашмоқда\n“Густав” довули Кубага яқинлашиб келаётгани сабабли ҳукумат оролнинг ғарбий минтақасида яшовчи аҳолини хавфсиз жойларга кўчирмоқда.\nЖума куни “Густав” Гаити ва Доминикан Республикаси ҳудудидан ўтган пайтда бир неча одам нобуд бўлди. Табиий офат пайтида шамол тезлиги соатига 120 километрни ташкил этди. Ҳозир довул Куба ва Мексика кўрфазидаги АҚШ ҳудудларига етиб бориши кутилмоқда. АҚШ ҳукумати келаси ҳафтада довулнинг Луизианага етиб келиши мумкинлигидан ташвиш билдирди. Уч йил олдин “Катрина” довули АҚШнинг гўзал Нью-Орлеан шаҳрини вайрон қилган эди.


Ўзбекистонда 10 мингга яқин озиқ-овқат саноати корхоналари фаолият юритмоқда\n12:45 / 06.04.2017\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда уни Халқ билан мулоқот ва инсон манфаатлари йилида амалга оширишга оид Давлат дастурида озиқ-овқат хавфсизлигини таъминлаш, аҳолига қишлоқ хўжалиги маҳсулотлари ҳамда истеъмол товарларини узлуксиз етказиб бериш, ички бозорда нарх-наволар сунъий кўтарилишининг олдини олиш юзасидан аниқ чора-тадбирлар белгиланган, деб ёзмоқда “Халқ сўзи” газетаси.\nОзиқ-овқат хавфсизлиги кўп жиҳатдан қишлоқ хўжалиги ривожи билан узвий боғлиқ. Бироқ, шундай бўлса-да, аҳолини кундалик истеъмол маҳсулотлари билан барқарор таъминлашда минглаб ташкилот ва ишлаб чиқариш қувватлари ҳам ҳал қилувчи ўрин тутади.\nДарҳақиқат, бугунги кунда мамлакатимизда 10 мингга яқин озиқ-овқат саноати корхоналари фаолият кўрсатаётган бўлиб, уларнинг ялпи ички маҳсулотдаги улуши 18 фоиздан кўпроқни ташкил қилади. Бунда озиқ-овқат бозорининг асосий иштирокчилари бўлган “Ўзбекозиқовқатхолдинг”, “Ўздонмаҳсулот”, “Ўзвиносаноат-холдинг” компаниялари, шунингдек, хусусий ишлаб чиқариш субъектларининг салмоқли ҳиссаси бор.\nХусусан, “Ўзбекозиқовқатхолдинг” компанияси соҳани ўрта ва узоқ муддатли ривожлантириш дастурларини ишлаб чиқиш, амалиётга хом ашёни чуқур қайта ишлайдиган сўнгги технологияларни кенгроқ жорий этиш бўйича самарали иш олиб бормоқда. Бугунги кунда унинг таркибида турли мулкчилик шаклидаги 300 дан ортиқ корхоналар фаолият юритаяпти. Мева-сабзавот, гўшт, сут, қандолат маҳсулотлари, чанқовбосди ичимликлар тайёрлашга ихтисослаштирилган мазкур субъектлар орасида “Нестле”, “Кока-Кола”, “Пепси” ва дунёга машҳур бошқа компанияларнинг шуъба корхоналари ҳам борлиги диққатга сазовор.\nМактабгача таълим вазирлиги сифатли озиқ-овқат маҳсулотлари ярмаркасини ўтказади


Тарихнинг ўчмас кунлари - Parstoday\nсентябр 16, 2018 11:59 Asia/Tashkent\nБугун жума ҳижрий-шамсий йил ҳисоби бўйича 1397-чи йил шаҳривар ойининг 23-чи санаси, ҳижрий-қамарий йил ҳисоби бўйича 1440-чи йил Муҳаррам ойининг 4-чи санаси ва милодий ҳисоб билан 2018-йил 14 сентябр кунидир.\nТарихнинг ўчмас кунлари эшиттиришининг бугунги сонини мен Аҳмаджон Сулаймонов эътиборингизга ҳавола этаман.\nБундан 1379 йил олдин, ҳижрий қамарий 61 йил Муҳаррам ойининг 4- санасида Куфанинг золим ва мустабид ҳокими Абдуллоҳ Бин Зиёд, Куфа масжидида нутқ қилди. Абдуллоҳ Бин Зиёд ушбу нутқида халқни Карбалода пайғамбаримиз Муҳаммад сав нинг неваралари Имом Ҳусайн алайҳис саломга агар ёрдам қилишса, уларни ўлдириш ва қатл қилиш билан таҳдид қилди. Ибн Зиёд Имом Ҳусайн ас нинг қони мубоҳ эканлиги ҳақида Қози чиқарган фатвосини ўқиб эшиттирди ҳамда Куфанинг кириш ва чиқиш йўлларининг барини ёпиб қўйиш учун буйруқ берди. Сўнгра эса, минбардан пастга тушди ва Куфа аҳолиси учун совғалар тарқатди ва бутун шаҳар бўйлаб Ислом пайғамбарининг неварасига қарши жанг қилиш учун ҳаммани Карбало томонга қараб юришлари учун, чорлашларини талаб қилди.\nБундан 955 йил олдин, ҳижрий қамарий 485 йил муҳаррам ойининг 4- санасида Бағдодли машҳур шоир, адиб ва ёзувчи Ибн Ноқия номи билан танилган Абулқосим Муҳаммад Бағдодий оламдан ўтди. У туғма истеъдодга эга бўлганлиги учун шеъриятга қўл урди. Зиёлилар унинг шеърларига юқори баҳо бериб, жуда ҳам мақташар эди. Мақомот номли катта шеърий девонни унга нисбат беришди. Ибн Ноқия ушбу шеърий девонда ижтимоий камчиликларни ҳикоя ва ҳажвия қолипида баён қилар эди. Мазкур мусулмон донишмандининг яна бошқа асари, ал-Жамон фи ташбиҳотил қуръон деб номланади. Ушбу китоб қуръони каримни тафсир қилган. Ушбу китобда қуръони каримнинг 226 та оятига шарҳ берилган. Ёзувчи, китобнинг барча бобларида қуръондаги энг яхши ташбиҳотли оятларни бошқа ташбиҳотли оятлар билан таққослаб уйғунлигини исботлайди ва қуръон мўжизаларини ушбу бобда баён этади.\nБундан 58 йил олдин милодий 1960 йилнинг 14-сентябр кунида Нефт экспорт қилувчи мамлакатларнинг ташкилоти бўлмиш ОПЕК низоми Эрон, Саудия арабистони, Ироқ, Қувайт ва Венесуэла давлатлари томонидан имзоланди. Ушбу ташкилот ғарб давлатларининг йирик нефт кампаниялари билан рақобат қилиш мақсадида ташкил этилди. Негаки, Ғарблик нефт кампаниялари, жаҳон миқёсида нефт қазиб олиш ва нефтни сотишдаги монополияни қўлга олишган эди. Нефт баҳосини ўзларининг манфаатларига асосан ва нефт ишлаб чиқарувчиларнинг зиёнига тайинлашар эди. Гарчи, ОПЕК янги ташкил этилган пайтда унчалик ҳам қудратга эга бўлмаган бўлсада, бироқ кейинчалик аста-секинлик билан, Жазоир, Ливан, Нигерия, Қатар, Бирлашган араб амирлиги, Индонезия ва Эквадор мамлакатларининг ушбу ташкилотга қўшили ортидан, ташкилотнинг обрўси ва қудрати ошди. Миср ва Сионистик режим ўртасида келиб чиққан уруш натижасида, Араб мамлакатлари ғарбга нефт сотишни тўхтатиши ортидан, 1973 йилда нефт бўҳрони юзага келди. Шунда, ОПЕК нефтининг баҳоси уч баробарга қимматлашди. ОПЕКнинг жаҳон нефт бозоридаги роли ва нефт баҳосини тайинлашда, 70-йиллардан кейин ўзгарувчан ва баланд-пастликларни бошдан ўтказди. Лекин ОПЕК ташкилотидан айрим мамлакатларнинг чиқиб кетишига қарамай, барибир ушбу ташкилоти жаҳон нефт бозорида барқарорликни ўрнатишдаги ўрнини юқотмади ва аҳамиятини сақлаб келмоқда.


ДСҚ солиқларни автоматлаштирилган йиғиш тизимини жорий этмоқда\nЖамият 08:40 / 23.05.2020 4366\nДавлат солиқ қўмитаси матбуот хизмати «Солиқларни автоматлаштирилган йиғиш тизими» (САЙТ) жорий этилаётгани тўғрисида хабар берди.\nҚайд этилишича, ушбу лойиҳа 2019 йилда Наманган вилоятида синов тариқасида жорий этилди. Вилоят аҳолиси махсус қурилма (терминал) ёрдамида «САЙТ» дастури ишга туширилганлиги ҳақида хабардор этилди. Aгар солиқ инспекторида бундай қурилма бўлмаса, уларга солиқ тўламаслик ҳуқуқи берилди.\n«САЙТ» дастури орқали солиқ тўловчига берилган чек одатдагидан фарқ қилади. Унда солиқ тўлаш тўғрисидаги тўлиқ маълумотлар, шунингдек солиқ хизмати органи ходимининг маълумотлари мавжуд бўлади ва солиқ тўловчининг мобил телефон рақамига солиқ тўлови амалга оширилганлиги тўғрисида СМС хабар ҳам боради.\nБундан ташқари, инспектор ҳудудидаги мол-мулк ва ер солиқларидан қарздорлиги мавжуд жисмоний шахсларни навигатор тизими (GPS) орқали аниқлаш имконияти яратилган.\nБилдирилишича, «САЙТ» тизими солиқ инспекторига солиқларни мустақил равишда йиғиш ва бир вақтнинг ўзида амалга оширган ишларини қайд этиш имконини беради. Шу билан бирга, диспетчерлик web иловаси орқали инспекторнинг реал вақт режимида амалга оширган ишлари баҳолаб борилади.\n- Ўтказилган таҳлилларга кўра, солиқ инспекторларининг иш самарадорлиги 2-3 бараварга ошди, - дейди ДСҚ Жисмоний шахсларга хизмат кўрсатиш бошқармаси бошлиғи Зарифжон Зокиров.\nНаманган вилоятида 2019 йил I чоракда 125 нафар солиқ инспектори томонидан 9,4 млрд. сўм маҳаллий солиқлар йиғилган (1 нафар солиқ хизматчисига ўртача 75 млн. сўмдан тўғри келган) бўлса, «САЙТ» тизими орқали 2020 йилнинг I чорагида 27 млрд. сўм солиқ ундирилди (1 нафар солиқ хизматчисига ўртача 177 млн. сўмдан тўғри келган).\nҲокимият органлари томонидан маҳаллий бюджетларнинг ошириб бажарилган қисмидан 1 959 дона терминал сотиб олиш учун 8,4 млрд. сўм маблағ ажратилди.\nЙил бошидан буён Жиззах, Наманган, Самарқанд, Тошкент, Фарғона ва Хоразм вилоятлари ҳамда Тошкент шаҳрида 1 118 дона терминал тўлиқ ишга туширилди. Мазкур ҳудудларда «САЙТ» дастури орқали 2020 йил январь-апрель ойларида маҳаллий бюджетларга 43,5 млрд. сўм солиқлар ундирилди.\n«САЙТ» терминалларини ишлатишнинг кейинги босқичида ҳужжатсиз фаолият кўрсатаётган тадбиркорлар, кадастри мавжуд бўлмаган объектлар ва ижара шартномаси тузмаган шахсларни электрон рўйхатини шакллантириб, қонуний ишлашга ўтишини назорат қилиш модули ишга туширилиши режалаштирилган.\nДастлабки ҳисоб-китобларга кўра, «САЙТ» тизими республиканинг барча ҳудудларида тўлиқ жорий этилиши 2020 йилда маҳаллий солиқлардан қўшимча 285 млрд. сўм маблағ тушириш имкониятини беради. Бу эса терминаллар учун сарфланган маблағларга нисбатан 35 бараварга кўпдир.\n«САЙТ» тизими барча ҳудудларда ишга туширилиб, ягона механизмга келтирилгач, солиқ инспекторлари иш унумдорлигини (KPI) баҳолаш орқали уларни рағбатлантириш ҳам режалаштирилган, дейилади хабарда.\n23:39 / 19.01.2021 1497


Бош вазир ўринбосари яна бир масъулиятли лавозимга сайланди - Халқ сўзи\nБош вазир ўринбосари яна бир масъулиятли лавозимга сайланди\n19:07 06 Июль 2020 Спорт\nБугун, 6 июль куни Ўзбекистон йилқичилик ва от спорти федерациясининг навбатдан ташқари ҳисобот-сайлов конференцияси бўлиб ўтди. Конференция видеоселектор шаклида ўтказилди, деб хабар берди Жисмоний тарбия ва спорт вазирлиги матбуот хизмати.\nШундан сўнг, видеоселектор кун тартибидаги асосий масала - Ўзбекистон йилқичилик ва от спорти федерациясига янги раис сайлаш кўриб чиқилди. Федерация раислигига Ўзбекистон Республикаси Бош вазири ўринбосари Ўктам Барноев номзоди тавсия қилинди ва конференция иштирокчилари томонидан бир овоздан маъқулланди. Шунингдек, конференцияда федерация раҳбарияти ҳамда 13 кишидан иборат Ижроия қўмитаси аъзолари таркиби ҳам сайланди. Унга кўра, раис ўринбосарлари сифатида Феруз Абдуллаев, Баҳром Норқобилов, Аваз Исмоилов ва Камол Худойбердиев номзодлари маъқулланди. Шу билан бирга Камол Худойбердиев федерация бош котиби лавозимига ҳам тасдиқланди.


ХОТИН-ҚИЗЛАР ТАШАББУСЛАРИ ҚЎЛЛАБ-ҚУВВАТЛАНСА - Ўзбекистон овози газетаси\nХОТИН-ҚИЗЛАР ТАШАББУСЛАРИ ҚЎЛЛАБ-ҚУВВАТЛАНСА\nяратилган имтиёзлар уларга тушунтирилса, бандлик билан боғлиқ кўп масалаларга ечим топилади, янги-янги иш ўринлари очилади\nОила тинчлиги, турмуш фаровонлиги, жамият тараққиёти кўп жиҳатдан хотин-қизларнинг ижтимоий-сиёсий фаоллигига боғлиқ. Шу боис ҳам уларни қўллаб-қувватлаш, бандлигини таъминлаш, оғирини енгил қилиш ишларига давлат даражасида тобора катта эътибор қаратилмоқда. ЎзХДПнинг Сайловолди ҳамда 2011-2014 йилларга мўлжалланган Ҳаракат дастурларида ҳам бу борада устувор вазифалар белгиланган. Ушбу дастурлар ижросини таъминлашда партиянинг «Фаол аёллар» қаноти Сурхондарё вилоят бўлими муносиб ҳисса қўшишга ҳаракат қилмоқда.\nБунинг бир мисолини ЎзХДП «Фаол аёллар» қаноти Сурхондарё вилоят бўлими мисолида ҳам кўриш мумкин.\nНилуфар ШАЙМАНОВА, ЎзХДП Сурхондарё вилоят кенгашининг хотин-қизлар ижтимоий-сиёсий фаоллигини ошириш сектори мудири:\n— Биз хотин-қизлар ижтимоий-сиёсий фаоллигини ошириш бўйича маълум тажрибага эгамиз. Аввало, хотин-қизлар иштирокида турли мавзуларда учрашув, семинар ва давра суҳбатлари ташкил этяпмиз. Шу жараёнда кам даромадли оилаларни қийнаётган масалаларни, вақтинча ишсизларни аниқлаб, чора-тадбирлар кўряпмиз.\nЎзХДП Сурхондарё вилоят кенгаши «Фаол аёллар» қаноти ташаббуси билан маҳаллаларда ўтказилган учрашувларда билдирилган таклифлардан келиб чиқиб, уйда маҳсулот ишлаб чиқараётган ҳамда турли хизматлар кўрсатаётган фуқаролар билан корхоналар ўртасида кооперация алоқалари ўрнатилиб, кўплаб кишига касаначи сифатида меҳнат дафтарчалари очилди. Бундай амалий ишлар натижасида партиямизга қизиқувчи, сафимизга кириш истагини билдираётган хотин-қизлар тобора кўпайиб бормоқда.\nЛутфия ЗОКИРОВА, Олтинсой туманидаги «Халқобод» маҳалла фуқаролар йиғини маслаҳатчиси, ЎзХДП аъзоси:\n— Ҳудудимиз туман марказидан 20 километр олисда. Маҳалламизда 5 минг нафарга яқин аҳоли истиқомат қилади. Уларнинг, айниқса, хотин-қизларнинг бандлигини таъминлаш биз учун устувор вазифа ҳисобланади. ЎзХДП туман кенгаши «Фаол аёллар» қаноти ва бошланғич ташкилотлар билан бирга оилаларнинг шарт-шароити, ички имкониятларини ўрганиб чиқдик. Тарғибот-тушунтириш ишларини олиб бордик. Хусусан, иссиқхона хўжалиги, чорвачилик, паррандачилик, боғдорчиликни ривожлантириш имкониятлари ҳақида суҳбатлар ўтказдик. Натижада биргина ўтган йил давомида 30 дан ортиқ хонадонда иссиқхона ташкил этилди. Бундан ташқари, жойларда касаначиликни ривожлантириш, сервис хизматини яхшилаш борасида ҳам кўплаб ташаббуслар туғиляпти. Хотин-қизлар бандлигини таъминлашда бу муҳим аҳамият касб этмоқда.\nДилноза ТОШМУРОДОВА, Олтинсой тумани, «Миршоди» маҳалласи:\n— Касаначилик асосида иш бошлаганимга уч йилдан ошди. 200 нафарга яқин шогирд тайёрладим. Устоз-шогирд анъанасини давом эттириш учун алоҳида хонага эҳтиёжимиз бор эди. «Фаол аёллар» қаноти Сурхондарё вилоят бўлими ташаббуси билан туманимизда ташкил этилган тадбирдан кейин бу масала ижобий ҳал этилди. Натижада ҳунар ўрганган қишлоқ аёлларидан яна 10 нафари яқинда янги иш ўрни билан таъминланди.\nИшга жойлашиш истагида юрган хотин-қизлар кўп. Уларни иш билан таъминлаш имкониятлари ҳам етарли. Фақат буни тўғри тушунтириш, дастлабки даврда уларни қўллаб-қувватлаш керак. Буни биз ўз тажрибамиз мисолида кўряпмиз.\nОлмахон БЕРДИМУРОДОВА, ЎзХДП «Фаол аёллар» қаноти Термиз туман бўлими етакчиси:\n— Айни кунда туманимизда 94 минг нафарга яқин аҳоли истиқомат қилса, уларнинг аксарият қисмини ёшлар ва хотин-қизлар ташкил этади. Тарғибот-тушунтириш ишлари, ҳамкор ташкилотлар билан бирга кўрсатилган амалий ёрдам туфайли оилавий тадбиркорлик, касаначилик, томорқалардан унумли фойдаланиш эвазига ўтган йили 250 дан ортиқ хотин-қиз учун янги иш ўринлари яратилишига эришилди.\n«Дўстлик» маҳалласида истиқомат қилувчи фаол партиядошимиз Малоҳат Муроталиева 2009 йилда болажонлар учун турли ўйинчоқ ва сумкалар ишлаб чиқаришни йўлга қўйди. Бу ерда ўн нафардан ортиқ хотин-қиз меҳнат қилмоқда. Биз эса кўп жойларда унинг бошлаган иши, бугун эришаётган натижаларини мисол қилиб келтирамиз. Бу каби эзгу ишларнинг кўпайиши дастурий мақсадларимиз амалга ошишида муҳим омил бўлади, албатта.\nҲаётни кузатиб, қилинаётган ишлар натижаларини кўриб, шунга иқрор бўляпмизки, агар хотин-қизлар ташаббуслари, истаклари қўллаб-қувватланса, яратилган шароит ва имтиёзлар уларга тушунтирилса, бандлик билан боғлиқ кўп масалаларга ечим топилади, янги-янги иш ўринлари яратилади.


ПИЛЛАМИЗ – ТИЛЛАМИЗ » Bulung‘ur hayoti газетаси\nGazeta: admin Қўйилган сана: 8-06-2020, 10:51 Рукун: ИҚТИСОДИЁТ / ЖАМИЯТ / ТУМАН ХАЁТИ Кўрилди 0\nДунёда ипакдан тайёрланган маҳсулотларга бўлган эҳтиёж ҳам, ипакнинг қиймати ҳам пасайгани йўқ, аксинча, талаб юқорилигича қолмоқда. Сифатли маҳсулотга ҳар доим ҳам мижоз топилиши аниқ.\nИпак қуртини боқиш қисқа вақт давом этиши билан бирга пиллакордан машаққатли меҳнат қилишни, ипак қуртини ўта эҳтиёткорлик билан парвариш қилишни, тинимсиз, уйқусиз озиқлантириб, назорат қилиб боришни талаб этади. Айни кунларда туманимиздаги ТАП –“Булунғур Агропилла“ МЧЖда туманимиз пиллакорлари томонидан етиштирилган пилла маҳсулотларини қабул қилиш жараёни қизғин кечмоқда.\n- Жорий йил ҳосили учун туманимиздаги 842 та фермер хўжаликлари билан шартномалар, 1807 та звенолар билан ички шартномалар тузганмиз, - дейди ТАП –“Булунғур Агропилла” МЧЖ раҳбари Суннат Бобожонов. - Пиллакорларимизнинг маҳсулотларини қабул қилиб олиш учун уларга барча шароитлар яратганмиз. Қўшимча мавсумий ишчилар олганмиз. Ишчиларимиз келтирилган маҳсулотни 1 ва 2 навларга, ноқобил ва қорапўчоқ навларга ажратиш билан шуғулланишмоқда. Зиммаларидаги режаларини ортиғи билан бажарган фермер хўжаликлари ва звенолар аъзоларини мавсум якунида қимматбаҳо совғалар билан тақдирлашни режалаштирганмиз.\nҲозирда ҳар куни 8-10 тонна атрофида пилла қабул қилинмоқда. Бу йил ТАП –“Булунғур Агропилла” МЧЖ жамоаси 102 тонна сифатли пилла қабул қилишни режалаштиришган. Албатта, бундай улкан пилла хирмонининг бунёд этилишида режаларини ортиғи билан уддалаб келишаётган “Олтин қўллар Булунғур боғлари” ф/х (раиси Наби Ҳасанов), “Шамс-Т” ф/х (раиси Ғайрат Тўйчиев), “А.Қаҳҳоров” ф/х (раиси Исроил Каххаров), “Кулчабий Қатортут” ф/х (раиси Жўрақул Маматов), “Митан Дониёр Жамшид” ф/х (раиси Ихтиёр Шеримов) ларнинг ҳиссалари катта бўлмоқда.\nИЛК ҲОСИЛ - САЛМОҚЛИ


Артоксан – medu.uz – Дорилар ҳақида маълумотлар ўзбек тилида\nHome Йўриқномалар Артоксан\nДори шакли: инъекция учун эритма тайёрлаш учун лиофилизацияланган кукун эритувчи билан мажмуада.\nёрдамчи моддалар: маннитол, аскорбин кислотаси, динатрий эдетати, трометамин, натрий гидроксиди, хлорид кислотаси.\n1 ампула эритувчи 2 мл инъекция учун сув сақлайди.\nТаърифи: яшил-сариқ рангли лиофилизицияланган кукун;\nэритувчи – рангсиз тиниқ суюқлик.\nФармакотерапевтик гуруҳи: ностероид яллиғланишга қарши препаратлар. Оксикамлар.\nАртоксан кучли яллиғланишга қарши, оғриқни қолдирувчи ва камроқ ифодаланган иситмани туширувчи таъсирга эга бўлган, самарали ностероид яллиғланишга қарши препарат (НЯҚВ) ҳисобланади. Препаратнинг ҳусусиятлари циклооксигеназа ферментининг иккала изоформаларини ингибиция қилиши билан боғлиқ, бу арахидон кислотасининг метаболизмини бузилишига ва простагландинлар синтезини блокадасига олиб келади.\nЯллиғланишга қарши самараси капиллярларнинг ўтказувчанлигини камайиши (экссудацияни чеклайди), лизосомал мембраналарни турғунлашуви (лизосомалардан, тўқималарни шикастланишини чақирадиган ферментларни ажралиб чиқишига тўсқинлик қилади), яллиғланиш медиаторлари (простагландинлар, гистамин, брадикинин, лимфокинлар, комплемент омиллари) синтезини сусайиши ёки фаолсизлантирилиши билан боғлиқ. Яллиғланиш ўчоғида эркин радикалларнинг миқдорини камайтиради, хемотаксис ва фагоцитозни сусайтиради. Яллиғланишнинг пролифератив фазасини тормозлайди, тўқималарни яллиғланишдан кейинги склерозланишини камайтиради; хондропротектор таъсир кўрсатади.\nПрепарат яллиғланиши ўчоғида оғриқ сезувчанлигини камайтиради ва таламусдаги оғриқ марказларига таъсир қилади, десенсибилизацияловчи таъсирга эга (узоқ муддат қўлланганида). Ревматик касалликларда тинч холатда ва ҳаракатда бўғимлардаги оғриқни сусайтиради, бўғимларнинг эрталабки танглигини ва шишини камайтиради, бўғимларнинг фаолиятини яхшилайди ва харакат хажмини оширади.\nУзоқ муддатли ярим чиқарилиш даврига эга – 60-75 соат. Гистогематик тўсиқлар орқали осон ўтади, синовиал суюқликка яхши ўтади. Биокираолишлиги юқорилиги – 100% билан характерланади.\nТаянч-ҳаракат аппаратини, оғриқ синдроми билан бирга кечувчи, яллиғланиш-дегенератив касалликлари:\nревматоид артрит, подаграли артрит, анкилозланувчи спондилит (Бехтерев касаллиги);\nинфекцион носпецифик полиартрит;\nтендинитлар, бурситлар, миозитлар, периартритлар;\nжароҳатлар, куйишларда қўлланади.\nМушак ичига ёки вена ичига юбориш учун мўлжалланган.\n20 мг дозада суткада 1 марта буюрилади, тутиб турувчи доза: суткада 10 мг ни ташкил этади.\nЯққол оғриқ синдромида дозани суткада 1 марта 40 мг гача ошириш мумкин.\nПодаграли артритнинг ўткир хуружларида: 20 мг дан суткада 2 марта биринчи 2-3 кун давомида, сўнгра 20 мг дан суткада 1 марта 5 кун давомида қўлланади.\nОвқат хазм қилиш тизими томонидан: қоринда оғриқлар ва нохуш хислар, кўнгил айниши, метеоризм.\nАллергик реакциялар: қичишиш, эшакеми, эритема, Стивенс-Джонсон ва Лайелл синдромлари.\nЛаборатория кўрсаткичлари: плазмада креатинин, мочевинанинг концентрацияларини ошиши, “жигар” трансаминазаларининг фаоллигини ошиши кузатилиши мумкин.\nмеъда-ичак йўлларининг эрозив-ярали шикастланишлари;\nмеъда-ичакдан қон кетишлар;\nжигар ва буйрак фаолиятини яққол даражадаги бузилишлари;\nқон касалликларида қўллаш мумкин эмас.\nПрепарат литий препаратлари, билвосита антикоагулянтларнинг самарасини кучайтиради (протромбин индексини назорат қилиш керак).\nДиуретиклар билан бирга қўлланганида организмда натрий ва сувни ушланиб қолиши мумкинлигини хисобга олиш керак.\nАртоксан билан узоқ муддатли даволаш жараёнида жигар ва буйракларнинг фаолиятини назорат қилиш керак.\nҚон кетиш вақти узайиши мумкин, буни оператив аралашувларда хисобга олиш керак.\n18 ёшдан кичик бўлган шахсларда теноксикамни қўллаш бўйича етарли маълумотлар йўқлиги туфайли, препарат уларга жуда эҳтиёткорлик билан буюрилади.\nҲомиладорлик ва лактация даврида препаратни ўта эҳтиёткорлик билан буюриш керак, чунки Артоксанни бу тоифа пациентларда қўллаш бўйича етарли маълумотлар йўқ.\nПрепарат билан даволаниш вақтида автотранспортни бошқариш ва диққатни жамлаш ҳамда психомотор реакциялар тезлигини талаб этувчи бошқа потенциал ҳавфли фаолият турларини бажаришда эҳтиёткорликка риоя қилиш керак.\nЛиофилизацияланган кукун бўлган 3 флакон ва эритувчи бўлган 3 ампула контур уяли ўрамда.


Ой куни яқинлашиб бораётган келин эрига: “Яқинда дада бўласиз, шифокорларнинг гапига қараганда ўғил кўрамиз. Биз ҳам алоҳида ҳоли яшасак, сизга мазали таомлар пишириб кўнглингизни шод қилсам”, деди. Эри бироз асабийлашиб: “Нима, энди она бўламан деб мени ота-онамдан ажратмоқчимисан, шуни яхши билиб қўй-ки, онам менга қилган яхшиликни, хизматни ҳеч қачон ҳеч ким қила олмайди. Кўзингни каттароқ оч, агар яна бир марта шу гапингни такрорласанг, қаттиқ хафа бўламан ва сени ҳам хафа қиламан”, деди.\nКелин шу заҳоти эрининг ёнбошига ўтириб: “Мени кечиринг, мен туғилажак ўғлимиз менга қандай муносабатда бўлишини билиш учун сизга шу сўзларни айтган эдим. Менинг жаннатим сизнинг ризолигингизда, сизники эса онажонимнинг ризоликларида, демак мен онажонимнинг хизматларини қилиш билан розилигингизга эришаман, албатта. Туғилажак ўғлимиз ҳам дадажонисига ўхшаган бўлсин!” дея ибо билан эрининг ёнига ўтирди.\nХулоса: Одамларга яхшилик улашиб яшаш – ҳаётимизнинг мазмуни демак! Дунёда яхши ном қолдириш, охиратда жаннатга дохил бўлиш эса – бизнинг олий мақсадимиз. Шундай экан, азиз йигитлар-қизлар, келин-куёвлар! Ушбу воқеа бизга ибрат бўлсин!\nДругие материалы в этой категории: « Ҳаё фақат яхшилик келтиради\tФитнадан ким фойда кўради? »


Фирдавс Абдухолиқов "Ўзбеккино"га директор этиб тайинланди / Ўзбекистон янгиликлари, энг сўнгги хабарлар\nМАДАНИЯТ 0 Шархлар 4446 кўрилди\nЎзбекистон Электрон оммавий ахборот воситалари Миллий Ассоциацияси Бошқаруви раиси лавозимида ишлаб келаётган Ўзбекистонда хизмат кўрсатган журналист, “Меҳнат шуҳрати” ордени соҳиби Фирдавс Абдухолиқов расман “Ўзбеккино” Миллий агентлиги Бош директори этиб тайинланди. Бу ҳақда агентлик матбуот хизмати хабар қилди.\n“Даракчи” нашрининг ёзишича, Фирдавс Абдухолиқов айни пайтга қадар бир қатор ҳужжатли фильмларга продюсерлик қилган. Унинг раҳбарлигида ЎзЭОАВМА томонидан Россия телеканаллари билан ҳамкорликда “Ўзбекистон – қумликлар жавоҳири”, “Қорақалпоғистон вақт қумликлари оралаб”, “Ўзбекистон. Қўлга киритилган кашфиётлар”, “Нукус. Номаълум коллекция” сингари ҳужжатли фильмлар суратга олинган.\nШунингдек, Фирдавс Абдухолиқов BBC, EURONEWS, CNBC ва бошқа бир қатор хорижий компаниялар билан биргаликда кўплаб медиа лойиҳаларни амалга ошириб келмоқда. Яқинда эфирга узатилган "Катта Лангар Қуръони: сирлар ва ҳақиқатлар" ҳужжатли фильми шулар жумласидан. Жорий йилнинг август ойида "Россия-Культура" телеканалида “Ўзбекистон. Севги ҳақида афсоналар” ҳужжатли фильми намойиш қилинди.\nФирдавс Абдухолиқов шунингдек, 2018 йилда Санкт-Петербургда “Ўзбекистон маданий мероси дунё тўпламларида” лойиҳаси доирасида ўтказилган II Халқаро конгрессда 300 дан ортиқ жаҳон олимлари ташаббуси билан тузилган Ўзбекистон маданий меросини асраш, ўрганиш ва оммалаштириш бўйича Бутунжаҳон жамиятининг раиси ҳисобланади.


КОРОНАВИРУСЛИ БЕМОР БИЛАН КОНТАКТДА БЎЛГАНГА ЎХШАЙМАН. НИМА ҚИЛМОҚ КЕРАК?\nКасалланиш хавфи ортгандаги оддий тавсиялар.\nСимптомларни текшириб кўринг\nБутундунё соғлиқни сақлаш ташкилоти маълумотларига кўра COVID-19 коронавируси билан зарарланиш белгилари бошқа кўпгина ўткир респиратор вирусли инфекциялар (ЎРВИ) белгиларидан кескин фарқ қилмайди: қуруқ йўтал, юқори иситма, нафас олишни қийинлашуви, томоқдаги оғриқ, бўшашиш ва хаказо. Камдан кам холларда кўнгил айниши ва қусиш, бош оғриши, ич кетиши ва бурунлар битиши кузатилади. Касаллик кучайганда ва оғир босқичларида беморларнинг деярли ярмида фоизида шунингдек, неврологик симптомлар, жумладан таянч ва харакатланишдаги муаммолар ва нутқ бузилиши белгилари кузатилган.\nАгар Сизда айтиб ўтилган белгилардан қуруқ йўтал, хансираш ва иситма каби симптомлар кузатилса катта хавф билан COVID-19 инфекциясини юқтирган бўлишингиз эхтимоли мавжуд.\nТез ёрдамга қўнғироқ қилинг\nCOVID-19 инфекцияси белгилари кузатилганда тез ёрдамга қўнғироқ қилган маъкул. Хаттоки Сизга бу оддий шамоллашга ўхшаса хам участка врачингизни уйга чақирган холда ёки поликлиника билан телефон орқали боғланиб Сизни безовта қилган сипмтомлар хақида огохлантиришингиз зарур.\nКоронавирус инфекциясига текшириш зарурияти бор-йўқлиги хақида даволовчи врачингиз қарор чиқаради. Одатда COVID-19 инфекциясига текшириш учун бурун халқумдан суртма олинади ва унинг натижалари ўртача бир суткада маълум бўлади. Мустақил равишда коронавирус инфекциясига текшириш назарда тутилмаган. Текшириш бепул амалга оширилади. Касаллик симптомлари ва уни аниқлаш юзасидан саволлар туғилганда ахолига коронавирус муаммоси бўйича ахборот берувчи @bot_askcoronauz телеграмм боти, шунингдек, +998712764966 ёки 1003 телефон рақамлари орқали боғланишингиз мумкин.\nЎз холатингизни назорат қилиб туринг\nСиздаги симптомларнинг ривожланганлик даражаси ва умумий холатингизга қараб врачингиз Сизни уйда даволанишни тавсия этади ёки стационар даволанишга йулланма беради. Биринчи холатда ўзингизни саломатлигингизни назорат қилишингиз талаба этилади ва ахволингиз ёмонлашса яна қайта шифокорларга мурожаат қилишингиз керак. Хар қандай холатда хам ўзингизни мустақил даволаш ва врач кўрсатмасидан бошқа препаратларни қабул қилиш қатъиян маън қилинади.\nЎзингизни изоляциялашга харакат қилинг\nКасалликнинг давомийлиги одатда икки хафтани, оғир кечганда эса 3-6 хафтани ташкил этади. Агар врач Сизга уйда даволаниш тавсия этган бўлса бу даврда кўчага чиқмасликка харакат қилинг. Атрофингиздаги яқинларингизни химоялаш учун хонангизни алохида қилиб, улар билан контактни чегараланг. Айниқса хавф гурухига кирувчи ёши 60 дан ортган инсонлар билан алоқада бўлманг. Айтиб ўтиш керак, Сиз билан бирга яшовчи қолган барча оила аъзолари хам текширувдан ўтишлари ва уйдан чиқмасликлари талаб этилади.\nУйдаги ошхона ва хаммомдаги барча сочиқларни алмаштириш керак. Оиланинг хар бир оила аъзосига персонал сочиқлар ажратилиши лозим. Шахсий гигиенага оид воситалар ва идишлар хам алохидаланиши шарт. Хоналарни тез-тез шамоллатиб туринг. Тозаликка риоя қилинг, мунтазам равишда уй ичи юзаларини маиший ювувчи воситалари билан дезинфекция қилинг.\nСизда коронавирус инфекцияси тасдиқланган тақдирда хам вахима қилманг. Эсда тутинг, аксарият холларда касаллик сезиларли асоратларсиз кечади. Касалликни бошқаларга юқтирмаслик учун профилактика чораларига риоя қилинг, тиббий ниқоблар тутинг. Қўлингизни доимо совунлаб ювинг, изоляцияга амал қилинг.\nPost scriptum. Ўзингизда коронавирус белгилари кузатилганда шифокор ва бошқалардан яширишга ва аноним даволашга харакат қилманг. Уялманг. Бу ОИТС ёки бошқа венерик касаллик эмаски қўни-қушни ёки куда-андалар олдида хижолат бўладиган. COVID-19 инфекцияси хаво-томчи йўли билан юқади. Уни даволашни қанчалик эрта бошласангиз шунчалик тез тузаласиз ва бошқа яқинларингизга юқтиришни олдини олган бўласиз.\nАпрел 12, 2020 691 3 Рукн ИНФЕКЦИОН ХАСТАЛИКЛАР\nКОРОНАВИРУСГА ҚАРШИ ЭМЛАШ КЕРАКМИ?...\nЯнв 03, 2021 180\nАвг 21, 2017 32309\nАвг 22, 2017 15129


Ўқитувчи ва мураббийлар куни сайил тарзида нишонланади | gulobod.uz\nЎқитувчи ва мураббийлар куни сайил тарзида нишонланади\n1 октябрь - Ўқитувчи ва мураббийлар куни мамлакатимизда, шунингдек, вилоятимизда сайил тарзида кенг нишонланади. Бу ҳақда вилоят ҳокимлигида байрамни юқори савияда ва уюшқоқлик билан ўтказишга бағишланган йиғилишда айтиб ўтилди.\nТаъкидланишича, 30 сентябрь куни вилоятнинг барча туман ва шаҳарларидаги истироҳат боғи, дам олиш масканларида эрталабдан турли маънавий-маърифий тадбирлар, кўргазма ва ярмаркалар, концерт дастурлари ташкил этилади.\nВилоятнинг асосий байрам тадбирлари Самарқанд шаҳридаги Алишер Навоий номидаги истироҳат боғида бўлиб ўтади. Соат 10:00 да бошланадиган сайил давомида педагогларнинг касб маҳоратини юксалтиришга доир қатор маърифий лойиҳалар, ижодий танловлар, китобхонлик, шеърхонлик тадбирлари ўтказилади. Алоҳида ажратилган павильонларда олий таълим муассасалари, коллежлар, лицейлар, мактаб ва мактабгача таълим ташкилотлари, шунингдек, ҳунармандларнинг маҳсулотлар кўргазмалари, ярмаркалар ташкил этилади. Таълим-тарбия жараёнига салмоқли ҳисса қўшган фахрий устоз ва мураббийларнинг Самарқанд шаҳридаги тарихий обидалар, диққатга сазовор масканларга саёҳати уюштирилади.\nСайилнинг якуний қисми шаҳардаги «Мўъжиза» амфитеатрида бўлиб ўтади. Унда таниқли ва эл ардоғидаги санъаткорлар иштирокида гала-концерт намойиш этилади.


“Адолат” газетасининг ёзишича, шу номдаги социал демократик партия депутатлари уйма-уй юриб, “жойларда муаммоларни аниқлаб, аксариятини ҳал этяпти”.\nБу партия депутатлари айрим муаммоларни қандай ҳал этаётганини ўқиб, кулишни ҳам, куйишни ҳам билмайсиз. Масалан, партиянинг Қонунчилик палатасидаги депутати Бухоронинг Шофиркон туманига бориб, бир фуқаронинг муаммосини қандай ечиб берганига эътибор беринг.\n“Наврўз қишлоғида истиқомат қилувчи Ирода Усмонова умр йўлдоши оғир касалликдан вафот этиб, фарзандларини ўзи вояга етказгани, эндиликда фарзандларининг иш билан банд эмаслиги, 2014 йилдан буён газ таъминоти корхонаси томонидан суюлтирилган газ билан таъминланмаётганини билдирди. Депутат томонидан бу муаммолар ҳал этилиши ҳамда газ таъминоти билан боғлиқ масалаларга алоҳида эътибор берилиши таъкидланди”, деб ёзди газета.\nНаманганнинг Чуст туманидаги 7-давлат ихтисослаштирилган мактаб интернати ўқитувчиси таълим масканида проектор ва электрон интерфаол доска йўқлигини айтса, депутат бу муаммони вилоят халқ таълими бошқармаси эътиборига ҳавола қилибди.\nСамарқанднинг Иштихон туманида бир неча фуқаронинг уй-жой қуриш учун участка ажратиш тўғрисидаги шикояти эса маҳаллий ҳокимиятга йўлланиб, тезда ҳал этиш учун ижроси назоратга олинибди.\nКўриниб турибдики, бечора депутат ва сенаторлар президент айтгани учунгина уйма-уй юришга мажбур бўлмоқда. Бунгача иссиқ жойда қорнини қашлаб ўтирган кунларида одатга айланиб қолган “муаммоларни ҳал этиш тартиби”ни унута олмаётган депутатлар ҳамон эскича иш услубидан қутула олмаётир.\n“Эътибор берилиши таъкидланди”, “эътиборига ҳавола этилди”, “ижроси назоратга олинди” каби умумий гаплар ана шундан далолат бериб турибди.\nМамлакатни “қўлда бошқариш” усули ҳеч қачон самара бермаган. Марҳум президент Каримов томонидан қўлланган авторитар бошқарувнинг айни услубини Шавкат Мирзиёев давом эттирмоқда. Бироқ, битта одам, агар у авлиё бўлиб, чексиз ҳокимиятга эга чиққан тақдирда ҳам, халқ учун қайғурмайдиган ва ойлиги ҳаминқадар бўлган амалдорлар армиясини назорат қила олмайди.\nМамлакатни самарали бошқариш учун, ҳақиқий мустақил парламент, мустақил суд ва эркин матбуот каби қўшимча институтларни ривожлантириш зарур. Бу формулани – демократия дея аташган ва ҳозирча шундан афзали ўйлаб топилмаган.\ndata-title="Уйма-уй юриб берилаётган ваъдалар" data-description=""Адолат" газетасининг ёзишича, шу номдаги социал демократик партия депутатлари уйма-уй юриб, "жойларда муаммоларни аниқлаб, аксариятини ҳал этяпти". Бу партия депутатлари ..." data-image="https://eltuz.com/wp-content/uploads/2017/02/rasm2283.jpg" data-url="https://eltuz.com/asosiy-mavzular/198708/" data-services="facebook,odnoklassniki,twitter,telegram" data-counter="ig">\n6 апрель куни Лондонда Ўзбекистон янги тарихининг турли даврларида сиёсатга турлича муносабатда бўлган зиддиятли олима Ширин Акинер 76 ёшида ...


ХИИ «Kogon Yog’-ekstraksiya zavodi» акциядорлик жамияти акциядорлари диққатига — ПИИ АО «Kogon Yog'-Ekstraksiya zavodi»\nПИИ АО «Kogon Yog'-Ekstraksiya zavodi» > Новости > ХИИ «Kogon Yog’-ekstraksiya zavodi» акциядорлик жамияти акциядорлари диққатига\nХИИ «Kogon Yog’-ekstraksiya zavodi» акциядорлик жамияти акциядорлари диққатига\nPosted by Istam on 08.04.2019\nХИИ «Kogon Yog’-Ekstraksiya zavodi» АЖ Кузатув кенгашининг 2019 йил 5 апрелдаги қарорига асосан 30 апрел 2019 йил соат 14:00 да Жамият акциядорларининг навбатдан ташқари умумий йиғилиши ўтказилишини маълум қиламиз.\nМанзил: Бухоро вилояти, Когон шаҳар, А.Темур кўчаси, 5а уйда жойлашган, ХИИ «Kogon Yog’-Ekstraksiya zavodi» АЖ мажлислар залида.\n– Жамият навбатдан ташқари акциядорлар умумий йиғилишини ўтказиш ҳақида хабар бериш учун — 05 апрел 2019 йил;\n– Жамият навбатдан ташқари акциядорлар умумий йиғилишида иштирок этиш учун — 24 апрел 2019 йил.\n4. Жамиятнинг «Акциядорларнинг умумий йиғилиши тўғрисидаги» Низомини янги таҳрирда тасдиқлаш.\n5. Жамиятнинг «Кузатув кенгаши тўғрисидаги» Низомини янги таҳрирда тасдиқлаш.\n6. Жамиятнинг «Ижроия органи ҳақидаги» Низомини янги таҳрирда тасдиқлаш.\n7. Жамиятнинг «Тафтиш комиссияси тўғрисидаги» Низомини янги таҳрирда тасдиқлаш.\n8. Аудиторлик ташкилоти ва унинг хизматларига тўланадиган ҳақнинг энг кўп миқдорини белгилаш.\nАкциядорларни рўйхатга олиш 30 апрел 2019 йил соат 13:00 да бошланади. Акциядорлар навбатдан ташқари умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни (паспорт) рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.\nАкциядорларнинг навбатдан ташқари умумий йиғилиши бўйича тайёрланган ҳужжатлар билан танишиш учун қуйидаги манзилга мурожаат қилиш мумкин: Бухоро вилояти, Когон шаҳар, А.Темур кўчаси, 5а уй.\nТел: +998 (65) 522 24 03.\nХИИ «Kogon Yog’-Ekstraksiya zavodi» АЖ Кузатув кенгаши


Муҳими, халқимиз, айниқса, ёшларимиз онгу шуурида ўтганларни ёд этиш, тирикларни қадрлашдек инсоний фазилатлар тобора мустаҳкам қарор топмоқда. Тарихдан сабоқ чиқариб, ўтмишда йўл қўйилган хатоларни такрорламай, миллий ўзликни англаган ҳолда, музаффар аждодларнинг ҳеч кимдан кам бўлмаган авлоди эканимизни англаб яшаяпмиз. Зеро, бу ёруғ ва дориламон кунлар йўлида қурбон бўлганлар руҳини шод этиш, мўътабар кексаларимиз дуосини олиш, тинч ҳамда осойишта замоннинг қадрига етиш, шукроналик туйғуларини ҳис этиш бизга катта қувват бағишлайди, руҳиятимизни поклаб, янгидан-янги бунёдкорлик ишларига чорлайди. Хотира ва Қадрлаш кунининг бу йил “Жасорат, бурч, матонат” шиори остида нишонлаётгани, ушбу тадбирлар доирасида таълим муассасаларида, маҳаллаларда ёши улуғ кишилар, уруш ва меҳнат фахрийлари билан уюштирилаётган мулоқотлар ҳам ана шу эзгу мақсадга хизмат қилмоқда.\nДавлатимиз томонидан уруш қатнашчилари ва фронт ортида меҳнат қилганларга, жангда ҳалок бўлганларнинг оилаларига пенсия ҳамда нафақалардан ташқари, ҳар йили турли ижтимоий ёрдамлар кўрсатилмоқда. Уларнинг сиҳатгоҳ ҳамда курортларда даволаниш, протез-ортопедия жиҳозлари, ногиронлар аравачалари ва бошқа тегишли воситалар билан таъминланишига, жамоат транспортида бепул юриш ҳамда коммунал хизматлар бўйича компенсациялар олишига катта эътибор берилаётир. Жумладан, Иккинчи жаҳон урушида юксак жасорат ва матонат кўрсатиб, фашизм устидан қозонилган ғалабага муносиб ҳисса қўшган, бугунги тинч-осойишта ва фаровон ҳаётимиз йўлида жонини фидо қилган юртдошларимиз халқимиз, давлатимизнинг доимий эътибор ҳамда эъзозида бўлиб келмоқда.\nПрезидентимизнинг жорий йил 19 февралдаги “Ўзбекистон Республикаси фуқаролари — 1941 — 1945 йиллардаги уруш ва меҳнат фронти фахрийларини “Иккинчи жаҳон урушидаги Fалабанинг 70 йиллиги” эсдалик юбилей медали билан мукофотлаш тўғрисида”ги Фармони кекса авлод вакилларига кўрсатилаётган улкан ғамхўрликнинг яна бир амалий ифодаси бўлди. Мазкур ҳужжат асосида Хотира ва Қадрлаш куни олдидан уруш ва меҳнат фронти фахрийларига эсдалик юбилей медаллари тантанали равишда топширилмоқда.\n— Дунёда байрамлар кўп, маросимлар бисёр, аммо инсон қадрини эъзозлайдиган шодиёна ҳамма жойда ҳам йўқ, — дейди Шайхонтоҳур туманининг “Қоратош” маҳалласида яшовчи уруш ва меҳнат фахрийси Носир ота Алиев. — Шукрки, мамлакатимизда ҳаётга татбиқ этилаётган ислоҳотлар инсон ва унинг манфаатига қаратилган. Зеро, умр бир марта берилади. Ана шу умр давомида одамзод яхши яшашга, ҳаётдан завқланишга, қадрланишга ҳақлидир. Не бахтки, бундай шараф истиқлол туфайли бизга насиб этди. Тўқсон бир ёшга кирдим, кўп нарсани кўрдим. Турли бало-қазолардан омон қолдим. Ўтмишнинг машаққатларини эсласам, бугунги фаровон турмушимизга кўз тегмасин, дейман.\nХалқимизга хос хислатлар ҳақида сўз кетганда, аввало, меҳр-оқибат, хайру саховат, қадр-қиммат каби фазилатлар тилга олинади. Бу бежиз эмас. Бинобарин, биз азал-азалдан бир-биримизга ғамхўрлик кўрсатишда, айниқса, кексаларни эъзозлашда бошқаларга ибрат бўлганмиз. Бу борада амалга оширилаётган ишларнинг кўлами беқиёс. Шу маънода, ёши улуғларни эъзозлаш давлатимизнинг асосий вазифаларидан бирига айланган. Умрини эл-юртга хизмат қилишга бағишлаган тошкентлик Сара момо Ўрозаева бу ҳақда шундай дейди:\n— Ҳаёт ҳақиқати шундай бўлса керак: инсон ёши ўтиб, кексайган сари ён-атрофдагилардан ширин сўз, меҳру эътибор кутадиган бўлиб қолади. Мана, менинг ёшим ҳам саксондан ошаяпти. Маҳалламиздаги тенгқурларим билан кўришганда, мустақиллик даврига етганимиздан фахрланиб гапирамиз. Чунки кексаларни эъзозлаб, барча шарт-шароитни яратиб бериш ҳар қандай юртда ҳам мавжуд эмас. Буни кўриб, билиб, турибмиз.\nИнсон ҳаёт экан, ўз умридан, ўтаётган кунларидан шукуҳ ҳис этиб яшаши керак. Биз, кексалар ҳамиша ардоқдамиз. Маҳалламизда биров тўй-маърака қилмоқчи бўлса, мени чақиришади, ҳаёт тажрибаларимдан келиб чиқиб, йўл-йўриқ кўрсатаман. Айтмоқчиманки, қадрим кишиларнинг эътибори туфайли баланд экан, нима учун мен ўзимни жамоатчилик ишидан тийишим керак? Аксинча, бугун менинг фикру зикрим одамларга, шу йўл билан Ватанга хизмат қилишга қаратилган.\nПрезидентимизнинг жойларга қилган сафарларини қолдирмай кузатиб бораман. Юртбошимизнинг, айниқса, қаерга борсалар, оддий ишчилар билан ҳам дилдан суҳбатлашганларини кўриб, ниҳоятда ҳаяжонланиб кетаман. Беихтиёр ўзим ишлаган йилларни эслайман. Эртадан-кечгача жонимизни жабборга бериб меҳнат қилсак-да, бизнинг ҳолимиздан ҳеч ким хабар олмаган. Бугун эса қадр топдик, эҳтиром оғушидамиз. 2015 йилни “Кексаларни эъзозлаш йили” деб номлаб, ёшу қари демай, ёлғиз демай, ҳаммага бирдек ғамхўрлик қилаётган давлатимиз раҳбари омон бўлсинлар!\nМаълумки, урушдан олдин Ўзбекистонда 6,5 миллион аҳоли яшаган. Шундан 1,5 миллионга яқин одам урушда қатнашган. Ўша вақтда юртимиз аҳолисининг ярмини болалар ва кексалар ташкил этган. Бу шуни кўрсатадики, қурол кўтаришга қодир бўлган юртдошларимизнинг тахминан 70-80 фоизи бу бешафқат урушда бевосита иштирок этган.\nШу маънода, ушбу санани нишонлар эканмиз, бу куннинг юртимизда “Хотира ва Қадрлаш куни” деб эълон қилинганлиги нақадар чуқур ўйланганини, унинг теран маъно ҳамда мазмунга эга эканини ҳаётнинг ўзи бот-бот тасдиқламоқда. Давлатимиз раҳбари айтганларидек, “Хотира, хотирлаш ҳақида гапирар эканмиз, бу тушунчани қадрлаш тушунчасидан ажратиб бўлмайди. Ҳақиқатан ҳам, бу ёруғ кунларга нима ҳисобидан эришганимизни, бу йўлда қандай оғир курашлар, азоб-уқубат ва йўқотишлар бўлганини, қанчадан-қанча одамлар уруш майдонларида азиз жонини қурбон қилганини англамасак, тушунмасак, бугунги кунимизни, мусаффо осмонимизни, тинч ва осуда ҳаётимизни англаш, унинг қадрига етиш қийин бўлади.\nАйнан шунинг учун ҳам, ҳозирги пайтда орамизда, сафимизда соғ-саломат, бардам яшаётган, бугунги ҳаётимизга ўзининг муносиб ҳиссасини қўшаётган уруш қатнашчиларини, муҳтарам ҳамда азиз фахрийларимизни қадрлаш ва эъзозлаш, уларга ҳар томонлама ҳурматимизни билдириш барчамиз учун ҳам қарз, ҳам фарз эканини, ўйлайманки, ҳаммамиз яхши тушунамиз”.\nЗеро, юртимизда истиқомат қилаётган ҳар бир киши, айниқса, ёш авлод мана шу байрам тимсолида Кексаларни қадрлаш, саховатга муҳтож кишиларга кўмаклашиш каби юксак фазилатларни қалбига сингдирмоқда.\nМазкур рукндаги бошқа мақолалар: « Юбилей медаллари топширилди\tДоимо эл ардоғида »


Қиёматга қолди дейиш\n10:49 / 21.03.2017 | FazliddinUz | 1666\nАссалому алайкум! Ҳурматли Устозлар, Аллоҳ қилаётган ишларингизни чиройли қабул қилсин. Яқинда менда қуйидагича холат юз берди: Бир устага буюм ясатиш учун буюртма қилдим. Нархи хақида бироз тортишганимиздан кейин бир тухтамга келдик ва олдиндан қўлига 100 % пул бердим. У бу буюмни бошқа киши буюртмаси бўича ясаётган эдим, лекин майли сизга буни бериб унга бошқасини ясаб бераман, икки кун ичида олиб кетишингиз мумкин деди. Шундан сўнг у айтган муддатнинг эртасига телефон қилиб натижасини сўрасам яна 2 кун муддатни айтди. Шу тариқа яна бир ёки икки марта шундай холат юз берди. Хар сафар ман у айтган муддат ўтганидан кейин, ўзидан хабар келмаганидан кейин телефон қилдим. Ва нихоят тўртинчи сафарда у эртага олиб кетишингиз мумкин ва яна қўшимча пул олиб келинг деди. Мен эса сиз билан ўша куни пул хақида гаплашиб олганмиз десам у буни эслолмади ва пул олиб келмасангиз бўлмайди деди. Акс ҳхолда сизга буюмни норози бўлган холатда бераман, деди. Шунда мен яхши у ҳолда буюм менга керак эмас пулимни қайтаринг дедим. У эса қайтиршдан бош тортди ва майли буюмни олиб кета қолинг деди. Лекин энди мен у нарсани олишни истамайман. Сухбат орасида билишимча, у менга бераман деган буюмни бошқа бировга бериб менга янгидан ясаётган экан. Энди уни олиб кетинг эртага тайёр бўлади деди. Мен унга пулимн қайтариб беринг, ёки шу буюмни сотиб кейин қайтариб беринг дедим. У эса кўнмади. Шу тариқа тортишдик. Қисқаси у менга пулимни қайтаришдан бош тортди. Мен эса буюмни олишдан бош тортдим. Бироздан сўнг мен яхши, агар бермасангиз кечдим, қиёматга қолсин дедим. Сухбатимиз тугади. Орадан икки хафта ўтди. У менга телефон қилмади. Мен яна устахонасига бориб қарасам, буюмни сотиб юборибди. Пулимни беринг десам, турт кунда ясаб бераман олиб кетасиз деди. Мен эса яна олишдан бош тортдим. Тортишдик. У кечдим деган эдингиз, лафзингизда турмайсизми, эркакмисиз дедим. Мен агар шу пул қиёматга қолса хурсанд буласизми десам, у ха деди. Мен яхши, қиёматга қолди. Болаларингиздан кўрасиз буни натижасини деб, кетдим. Ва ўз ўзимга чин дилдан шу пулдан воз кечдим, энди сўрамайман дедим. Саволим шундан иборатки, мен бу ерда хатога йўл қўймадимми? Уста пулни қайтармоқчи эмас, мен эса буюмни олмоқчи эмасман. Шу ҳолатда майли қиёматга қолсин деб, бир мусулмонни (устани) охират кунида оғир холга тушиб қолишига сабаб бўлиб қолмаяпманми? Яъни шундай холатда ҳақиқий мўмин сифатида қандай иш кўрганим маъқул бўлади?\nСаволим узайиб кетгани учун узр сўрайман, шунчаки вазиятни тўлиқроқ тушинтириб бермоқчи бўлдим. Менга ажратган вақингиз ва беражак жавобингиз учун олдиндан раҳмат. Аллоҳ илмингизни янада зиёда қилсин.\nВа алайкум ассалом! Ҳаққини дунёда ундиришга имкони бўла туриб, охиратга қолдириш заифлик ва ночорликдир. Бу эса, мусулмоннинг ахлоқидан эмас. Валлоҳу аълам!\nҒусл қандай бўлади?\nДўстлар орасидаги ҳадя ва совға ёки меҳмондорчиликда емаклар ҳақида\nБизга халол буладими?\nСтадиондан пул ишлаш\nКредит Кард ҳаромми?\n7 ой муддатга 30 фоиз қўшиб машина олиш\nТижоратда нарҳни белгилаш


Ҳозирги давр матбуоти | Страница 4 из 60 | www.ziyouz.uz\nБош саҳифа Матбуот Ҳозирги давр матбуоти (4)\nЧоп этилган 23.08.2015 МуаллифZiyouz.uz\nОдамзот кишилик жамияти тарихи мобайнида уруш, қирғинбаротдан ташқари очарчилик, қаҳатчилик, камбағалчилик каби балоларни ҳам бошидан ўтказган. Луқмони ҳаким ўғлига насиҳатларида камбағалчиликни офат деб атаб, бундай ҳолга тушиб қолмасликка чақиради. Муҳтарам Президентимиз “Ўзбекистон XXI аср бўсағасида: хавфсизликка таҳдид, барқарорлик шартлари, тараққиёт давоми…\nЧоп этилган 24.05.2015 МуаллифZiyouz.uz\nБир оғайним бор. Қизиқмаган нарсаси йўқ. Ўзи Сурхондарёнинг олис, чекка бир қишлоғида яшаса ҳам, билағонликда шаҳарда яшайдиганлардан-да, ўтиб тушади. Адашмасам, ана шу шоввоз ўтган асрнинг 80- йилларида қайси бир жаҳон олимпиадаси ўйинлари Москвада ўтказилганда, бор- йўғини сотиб бўлсаям, мусобақаларни бориб давоми…\nЧоп этилган 14.05.2015 МуаллифZiyouz.uz\nМустақилликнинг дастлабки йилларида, аниқроғи, 1993 йилда Ўзбекистон халқ ёзувчиси Шукур Холмирзаев Адабиёт газетасида “Адабиёт ўладими?” деган баҳс қўзғовчи мақола билан чиққан эди. Ростдан ҳам шунгача ва бундан кейин ҳам қисса, романларда ҳануз райком, исполком, комсомол, пионерлар “жавлон уриб” юришардики, албатта, давоми…\n“Ҳуррият”нинг шу йил 17 июндаги 25-сонида чоп этилган журналист Аҳрор Аҳмедовнинг “Энг буюк кашфиёт ёки бугунги китобхонлик ва ноширчилик хусусида” деб номланган мақоласини ўқиб, анчадан буён менинг ҳам кўнглимдан кечган гапларни, фикр-мулоҳазаларни ўқигандек бўлдим. Рост, китобни нондай азиз билиб, ардоқлаб давоми…\nНорқобил деган дўстим “Сени бир фариштасифат момо билан таништираман”, — деб мени Қарши шаҳрининг Бешкент ариғи бўйидаги ўн олтинчи хонадонга бошлади. Уйда онахон ёлғиз экан. Бизни кўриб, у кишининг юзида хурсандчилик белгиси пайдо бўлди. — Келинглар, болаларим ўтиринглар, — деди давоми…\nЮртимиздаги исталган шаҳар ёки тумандаги матбуот дўконига эътибор қилсангиз, пештахтанинг кўзга кўринарли, марказий жойларига ранг-баранг кўнгилочар газеталар, ихчам нашрлар териб қўйилган. Ижтимоий-сиёсий йўналишдаги жиддий газеталар дўконнинг ўнг ёки чап томонига осилган, баъзилари сотувчи осонгина топиши мумкин бўлган жойда турибди. Сабабини давоми…\nИнсон дунёга келиб тилга кирганидан бери қуйидаги бир сўзни такрорлайди — «Меники!» Ажаб, нима учун айнан шундай?! Бу сўзда қандай куч, қандай мўъжиза зоҳирки, киши ундан воз кеча олмаса… Аслида, «Меники!» деб айтишга арзийдиган бирор нарсаси бор одам бахтли. Демак, давоми…\nЕр-сув номлари ёки географик номлар, илмий тил билан айтганда топоним сўзлар ҳисобланади. Улар аниқ жойнинг иқтисодий ва табиий географик хусусиятини ёки шу ерда бўлиб ўтган воқеа-ҳодисаларни ифодалайдиган атоқли отлардир. Топоним сўзлар халқ ижоди маҳсули ўлароқ шу ерда яшайдиган халқ тилида давоми…\nЭнергия инсоният ҳаётида муҳим ўрин тутишини ҳаммамиз биламиз. Айниқса, сўнгги 40 йил мобайнида унга бўлган талаб сезиларли даражада ортди. Ҳозирги ҳисоб-китобларга қараганда йилига табиий ёқилғи ишлатиш миқдори дунё бўйича 12 миллиард тонна нефт эквивалентига тўғри келмоқда. Айни дамда нефт, табиий давоми…\n«Икки дарё оралиғидаги жаннат». «Яратган ярлақаган манзил». «Тўрт фаслнинг тўрт гулзори». Яна… шунга ўхшаш ва бундан-да пурмаъно, самимий, ҳайрат ва парвоналик билан айтилган юзлаб таърифлар бор она Ватанимиз ҳақида. Баъзан ўйлаб қоласан, юртимиз шу қадар гўзал бўлмаганида, тарихий мусибатлардан ҳам давоми…\n4-саҳифа. Жами: 60«12345678910»Охири


Йиқилганни суяш, адашганга тўғри йўл кўрсатиш халқимизнинг азалий қадриятларидан. Ана шу муқаддас анъанларга таянган ҳолда мамлакатимизда ўтган икки йил давомида қанчадан-қанча адашиб жиноят йўлига кириб қолган, қилмишининг оқибати оғир, зиёни кўламли бўлишини ҳис қилмаган фуқароларимиз афв этилиб, панжара ортидан ўз уйига қайтди.\nХалқимизга хос бўлган кечиримлилик, адолатпешалик, инсонпарварлик фазилатларининг ёрқин ифодасини Яқин Шарқ минтақасидан юртимизга қайтарилган 156 нафар ҳамюртларимиз ва Президентнинг 2019 йил 31 май кунидаги тегишли фармони билан 557 нафар маҳкумнинг афв этилиб, жазодан озод қилиниши мисолида кўришимиз мумкин.\nБухоро вилояти ИИБ тизимидаги жазони ўташ жойларидан 8 нафар маҳкум ушбу фармонга кўра жазодан тўлиқ озод этилиб, 7 нафарининг жазо муддати қисқартирилган.\nУлар билиб-билмай давлатимиз конституциявий тузумига қарши бўлган турли диний ташкилотлар таъсирига тушиб қолиб, уларнинг манфаатларига хизмат қилган шахслардир. Президентимизнинг 2018 йил 19 сентябрдаги «Террористик, экстремистик ёки бошқа тақиқланган ташкилот ва гуруҳлар таркибига адашиб кириб қолган Ўзбекистон Республикаси фуқароларини жиноий жавобгарликдан озод этиш тартибини такомиллаштириш тўғрисида»ги фармонига асосан улар афв этилиб, ижтимоий ҳаётга мослашишлари учун комплекс чора-тадбирлар амалга оширилмоқда. Хусусан, уларнинг хонадонларига вилоят ва туман мутасадди раҳбар ходимлари билан бирга бориб ижтимоий аҳволи ўрганилди. Улар жамиятнинг соғлом маънавий муҳитига мослашишлари учун аввало доимий иш билан таъминланди. Хонадонларининг таъмирга муҳтож жойлари туман ҳокимлигининг ёрдами билан таъмирланмоқда. Ижтимоий мослашув дастури доирасида ҳар бирининг эҳтиёжига кўра тикув машинаси, музлатгич, компьютер жамланмаси, китоблар, озиқ-овқат маҳсулотлари, дарвоза, эшик ва деразалар олиб берилди.\n– Россияга ишлашга кетиб, билиб-билмай ибодат қиляпман деб, ноқонуний диний ташкилот таъсирига тушиб қолганимни ўшанда ўзим англамагандим, – дейди афв этилиб озодликка чиққан собиқ маҳкумлардан бири Ш.Б. – Менинг айбим учун ўтган 9 йил давомида оилам «жиноятчининг аёли», «жиноятчининг фарзанди» деган ёмон ном билан товон тўлади. Қилган ишимдан қанчалар кўп афсусланмай, вақтни ортга қайтариб бўлмайди. Диний билимим етарли бўлмагани сабабли ғараз ниятли кимсалар таъсирига тушиб қолганим ҳаётимдаги катта хато бўлди. Буни озодликдан маҳрум этилганимда, қамоқхонанинг қоронғу темир панжаралари орасида ўтказган йиллар давомида янада кучлироқ ҳис қилдим. Афв этилиб муборак Рамазон ҳайити арафасида оилам бағрига қайтганимдан бениҳоя хурсанд бўлдим. Менга яна ишонч билдиришгани учун халқимдан, давлатимиздан бениҳоя миннатдорман. Улар бу билан нафақат мени озодликка чиқаришди, балки жамиятнинг фаол аъзосига айланишим, оиламга бош бўлиб оталик вазифаларимни тўлиқ адо этишим учун мени доимий иш билан таъминлашди. Ҳозирда «Зафаршоҳ бунёдкор қурилиш» МЧЖда ишляпман. Фарзандларимнинг қувончи чексиз. Йўқлигимда оиламни ёлғизлатиб қўймаганликлари учун маҳалламиз аҳлига ташаккур айтаман.\n– Турмуш ўртоғим қамалганида бутун олам биз учун зулматга айланганди, – дейди унинг турмуш ўртоғи. – Кўча-куйда бош кўтариб юришга уялардик. Ҳатто шундай пайтлар ҳам бўлдики, тинчлик аталмиш буюк неъматга рахна солишни истаган жиноятчининг оиласи деб, айрим қўни-қўшнилар биздан юз ўгирган кунларни ҳам бошдан ўтказдик. Тўғриси, ўшанда яшашдан безиган пайтларим ҳам кўп бўлди. Аммо эшикдан йиғлаб кириб келган фарзандларим кўзидаги ёшни артишим учун кучли бўлишим керак эди. Уларни келажакда жамиятга нафи тегадиган инсонлар қилиб тарбиялашим лозим деб, фермер хўжалигида ишладим, даланинг меҳнати тугагач уйда ҳунармандчилик қилдим. Чунки болаларимни ўқитишим шарт эди. Мени бу ҳаёт билан фақатгина оналик бурчим, уларнинг олдидаги вазифаларимни адо этиш сақлаб қолди, десам янглишмаган бўламан. 9 йил бир нафасда айтилсада, унинг ўтиши биз учун осон бўлмади. Ана шундай кунлар келишини ўшанда тасаввур ҳам қилолмасдим. Шукрки, икки йил олдин Президентимиз ўз маърузаларида ҳамма ҳам хато қилади, адашади, аммо биз уни бутун умр жиноятчига айлантириб қўйишимиз керак эмас. Отаси ёки онаси хато қилса, нега фарзандлари бир умр жиноятчининг боласи деб жазоланиши керак. Кечиримли бўлайлик, уларга қўлингиздан келса ёрдам беринг, уларни сафингизга қўшмасдан қайтага ёмон инсонларга айлантирманг, деган эдилар. Уларнинг олижаноблиги сабаб маҳалла аҳлининг бизга муносабати тубдан ўзгарди. Ёлғиз, боқувчиси йўқ, деб маҳалла фуқаролар йиғинидан бизга пул ажратилди. Қўлидан келганча маҳалла аҳли байрамларда хабар олиб совға-салом улашишди.\n🕔13:18, 03.06.2020 ✔50\n🕔13:15, 03.06.2020 ✔29\n🕔13:14, 03.06.2020 ✔29\n✔ 50 🕔 13:18, 03.06.2020\n✔ 29 🕔 13:15, 03.06.2020\n✔ 29 🕔 13:14, 03.06.2020\n✔ 254 🕔 11:20, 27.05.2020


Ўзбекистон, 24 июл 2015\n20 октябр 2019, Тошкент вақти: 06:14\nжума 24 июл 2015\nҚашқадарё вилояти Шаҳрисабз шаҳрининг Уйчилик маҳалласида истиқомат қиладиган аҳоли бузилган уйлари учун товон пули ҳам, ер ҳам ололмаётгани ҳақида Озодликка шикоят қилди. Одамларнинг айтишларича, уларнинг уйлари бульдозер солиниб мажбуран бузиб ташланган. Расмийлар бу воқеаларга изоҳ беришдан бош тортаётир.\nЎзбекистон бошқарувини Саакашвили услубида тозалаш вақти келдими?\nОдесса вилояти губернатори Михаил Саакашвили олиб бораётган ислоҳотлар, унинг коррупциядан ҳоли ва адолатли жамият қуриш борасидаги ҳаракатлари Ўзбекистон бошқарувидаги тозалашлар билан муқояса қилинмоқда. Қурултойда Ўзбекистондаги тозалашларнинг Саакашивили ислоҳотидан фарқини ўрганишга ҳаракат қилдик.\nЎзбекистонда нақд пул тақчиллиги муаммоси кескинлашиб бораëтгани ортидан Марказий банк июнь ойидан бошлаб пенсияларни нақд пулда беришни тақиқлаб қўйди. Озодликнинг ўзбек банкларидаги манбалари¸ ҳозирча бир ойга деб айтилган бу тақиқнинг узоқ давом этиши кутилаëтганини таъкидладилар.\n“СамАвто” ходими иш вақтида намоз ўқигани учун ишдан ҳайдалди\nСамарқанддаги “СамАвто” автомобиль заводининг омборхонаси бошлиғи иш вақтида намоз ўқигани учун ишдан ҳайдалди. Озодлик манбаларига кўра, ушбу заводнинг яна беш нафар ишчисига айни сабаб билан хайфсан берилиб, иш вақтида намоз ўқишса ишидан айрилишлари ҳақида огоҳлантирилган.\n“Билайнжон, Билайн, уланмай мен ўлайин...”\nЎзбекистонда абитуриентлар рекорди янгиланди. Тошкентда музқаймоқ қадоғида СССР тарғиб этилмоқда.“Билайн” уяли алоқа оператори хизматларидан норози бўлаётган мижозлар сони ошиб бормоқда. Жорий ҳафта маҳаллий матбуот шу каби воқеалар ҳақида ёзди.